text:
BAIBULO LIMASINTHA ANTHU
Ndinali Mnyamata Wovuta Komanso Wokonda Ndewu
CHAKA CHOBADWA: 1974
DZIKO: MEXICO
POYAMBA: NDINALI MNYAMATA WOVUTA KOMANSO WOKONDA NDEWU
KALE LANGA:
Ndinabadwira mumzinda wa Ciudad Mante womwe uli m’chigawo cha Tamaulipas ku Mexico. Anthu ambiri amumzindawu amakonda kuthandizana ndiponso kugawana zinthu. Koma nthawi imeneyo mzindawu unali woopsa kwambiri chifukwa kunali magulu a zigawenga.
M’banja lathu munali ana 4, anyamata okhaokha, ndipo ine ndinali wachiwiri. Makolo anga anali akatolika ndipo anachititsa kuti nanenso ndibatizidwe m’chipembedzochi. Patapita nthawi, ndinayamba kuimba nawo kwaya kuparishi. Ndinkafuna kusangalatsa Mulungu chifukwa ndinkaopa kuti ndikapanda kutero angadzandiwotche kumoto kwamuyaya.
Ndili ndi zaka 5, bambo anga anangochoka pakhomo. Izi zinandipweteka kwambiri ndipo ndinkadziona ngati wosafunika. Tinkawakonda kwambiri ndipo sindinkamvetsa kuti anatithawa chifukwa chiyani. Mayi anga ankayenera kugwira ntchito kwambiri kuti akwanitse kutisamalira ndipo nthawi zambiri sankapezeka pakhomo.
Ndinkapezerapo mwayi wojomba kusukulu n’kumakacheza ndi achinyamata ena amene anali aakulu kuposa ineyo. Anandiphunzitsa kutukwana, kusuta, kuba ndiponso kuchita ndewu. Ndinkafuna kuti anthu azindiopa, choncho ndinaphunzira masewera a nkhonya, karate ndiponso kugwiritsa ntchito zida zosiyanasiyana. Ndinayamba kukonda kwambiri ndewu. Ndipo nthawi zambiri tinkawomberana ndi anthu moti maulendo angapo anthuwo ankaganiza kuti ndafa. Ankandisiya mumsewu ndili thapsa, nditasamba magazi. Amayi anga ankandidandaula kwambiri akandipeza choncho ndipo ankanditenga n’kuthamangira nane kuchipatala.
Ndili ndi zaka 16, kunyumba kwathu kunabwera mnzanga wina amene tinkasewera limodzi tili ana ndipo ankafuna kutiuza uthenga wofunika kwambiri. Dzina lake anali Jorge ndipo anatiuza kuti tsopano ndi wa Mboni za Yehova. Iye anayamba kutifotokozera zimene amakhulupirira ndipo anachita zimenezi pogwiritsa ntchito Baibulo. Ndinali ndisanawerengepo Baibulo ndipo ndinasangalala kwambiri kudziwa dzina la Mulungu ndiponso zimene amafuna. Jorge ananena kuti akhoza kumaphunzira nafe Baibulo ndipo tinavomera.
MMENE BAIBULO LINASINTHIRA MOYO WANGA:
Ndinasangalala kwambiri nditadziwa kuti Baibulo siliphunzitsa kuti anthu oipa adzakawotchedwa kumoto. (Salimo 146:4; Mlaliki 9:5) Zimenezi zinandithandiza kuti ndisiye kuona kuti Mulungu ndi woopsa. M’malomwake ndinayamba kuona kuti Mulungu ndi Atate wachikondi amene amafunira zabwino ana ake.
Ndinapitiriza kuphunzira Baibulo ndipo ndinayamba kuona kuti ndikufunika kusintha khalidwe langa. Ndinkafunika kukhala wodzichepetsa komanso kusiya khalidwe lokonda ndewu. Lemba limene linandithandiza ndi la 1 Akorinto 15:33, lomwe limanena kuti kugwirizana ndi anthu oipa “kumawononga makhalidwe abwino.” Ndinazindikira kuti ngati ndikufuna kusintha khalidwe langa, ndiyenera kusiya kugwirizana ndi anthu amakhalidwe oipa. Choncho ndinayamba kugwirizana ndi a Mboni za Yehova chifukwa ankagwiritsa ntchito mfundo za m’Baibulo pothetsa kusamvana, m’malo momenyana.
Lemba lina limene linandithandiza ndi la Aroma 12:17-19. Lembali limati: “Musabwezere choipa pa choipa. . . . Ngati ndi kotheka, khalani mwamtendere ndi anthu onse, monga mmene mungathere. . . . Musabwezere choipa . . . Pakuti Malemba amati: ‘“Kubwezera ndi kwanga, ndidzawabwezera ndine,” watero Yehova.’” Zimenezi zinandithandiza kuzindikira kuti Yehova adzathetsa zinthu zopanda chilungamo pa nthawi yake ndiponso m’njira yabwino. Patapita nthawi ndinasiya kukonda ndewu.
Sindidzaiwala zimene zinachitika tsiku lina madzulo ndikupita kunyumba. Gulu la anyamata omwe ankakonda kulimbana ndi gulu lathu anayamba kundimenya ndipo mtsogoleri wawo anandimenya kumsana n’kunena kuti, “Bwanji sukubwezera?” Ndinapemphera kwa Yehova mwachidule kuti andithandize kupirira. Ngakhale kuti ndinkafunitsitsa kubwezera, ndinakwanitsa kuthawa. Tsiku lotsatira ndinakumana ndi mtsogoleri wawo uja ali yekha. Nditamuona ndinkafuna kuti ndibwezere zimene anandichita koma ndinapempheranso chamumtima kuti Yehova andithandize kuugwira mtima. Koma ndinadabwa kuona kuti anabwera pafupi n’kundiuza kuti: “Undikhululukire chifukwa cha zimene zinachitika dzulo zija. Inenso ndikufuna nditakhala ngati iweyo. Ndikufuna kuphunzira Baibulo.” Ndinasangalala kwambiri kuti ndinakwanitsa kuugwira mtima chifukwa zinathandiza kuti nayenso ayambe kuphunzira Baibulo.
N’zomvetsa chisoni kuti achibale anga ena sanapitirize kuphunzira Baibulo pa nthawiyo. Koma ine ndinatsimikiza mtima kuti sindisiya kuphunzira Baibulo zivute zitani. Ndinkadziwanso kuti kusonkhana ndi anthu a Mulungu kungandithandize kukhala ndi mtendere wamumtima komanso kupeza anzanga omwe angakhale ngati achibale anga. Ndinapitiriza kusintha khalidwe langa ndipo mu 1991, ndinabatizidwa n’kukhala wa Mboni za Yehova.
PHINDU LIMENE NDAPEZA:
Poyamba ndinali waukali, wovuta ndiponso wokonda ndewu. Koma Mawu a Mulungu anandithandiza kuti ndisinthiretu khalidwe langa. Panopa ndimakonda kuuza anthu uthenga wamtendere umene uli m’Baibulo. Kwa zaka 23 ndakhala ndikugwiritsa ntchito nthawi yanga yambiri polalikira uthenga umenewu.
Pa nthawi ina ndinkagwira ntchito yongodzipereka ku ofesi ya Mboni za Yehova, ku Mexico. Ndili kumeneko, ndinakumana ndi mtsikana wina dzina lake Claudia amene anandisangalatsa, ndipo tinakwatirana mu 1999. Ndimathokoza kwambiri Yehova chifukwa chondipatsa mkazi wokhulupirika ameneyu.
Tinali mumpingo wa chinenero chamanja cha ku Mexico ndipo tinkathandiza anthu omwe anali ndi vuto losamva kuti aphunzire za Yehova. Kenako tinapemphedwa kuti tisamukire m’dziko la Belize kuti tizikaphunzitsa Baibulo anthu am’dzikolo. Panopa tikutumikirabe kuno ku Belize. Ngakhale kuti tilibe zinthu zambiri, ndife osangalala chifukwa tili ndi zonse zofunika pa moyo ndipo sitinong’oneza bondo chifukwa chobwera kuno.
Patapita nthawi, mayi anga anayambiranso kuphunzira Baibulo ndipo kenako anabatizidwa. Nayenso mchimwene wanga wamkulu, mkazi wake ndiponso ana awo awiri panopa ndi a Mboni za Yehova. Anzanga enanso akale omwe ndinawauza uthenga wa Ufumu wa Mulungu panopa anayamba kutumikira Yehova.
Ndimamva chisoni kuti anthu ena a m’banja lathu anamwalira chifukwa cholephera kusiya khalidwe lokonda ndewu. Inenso ndikanapanda kusintha bwenzi nditafa. Panopa ndimathokoza kwambiri Yehova chifukwa chondithandiza kuti ndimudziwe ndiponso kuti ndikumane ndi atumiki ake omwe anandiphunzitsa moleza mtima komanso mwachikondi mmene ndingagwiritsire ntchito mfundo za m’Baibulo pa moyo wanga.
Onaninso
Zimene Baibulo Limanena pa Nkhani ya Chiwawa
Kodi Mulungu amawaona bwanji anthu ochita zachiwawa? Kodi anthu achiwawa angasinthe


c: text/html

text:
Kodi Mulungu Amaloleza Mitala?
Yankho la m’Baibulo
Pa nthawi inayake Mulungu ankalola zoti mwamuna azikwatira akazi angapo. (Genesis 4:19; 16:1-4; 29:18-29) Komabe Mulungu si amene anayambitsa mitala. Izi zili choncho chifukwa anapereka mkazi m’modzi yekha kwa Adamu.
Mulungu anauza Yesu Khristu kuti aikenso lamulo loyambirira la Mulunguyo lokhudza ukwati, losonyeza kuti mwamuna ayenera kukhala ndi mkazi m’modzi yekha. (Yohane 8:28) Anthu ena atafunsa Yesu pa nkhani yokhudza ukwati, anayankha kuti: “
Amene analenga anthu pa chiyambi pomwe anawalenga mwamuna ndi mkazi n’kunena kuti, ‘Pa chifukwa chimenechi mwamuna adzasiya bambo ake ndi mayi ake n’kudziphatika kwa mkazi wake, ndipo awiriwo adzakhala thupi limodzi.’”—Mateyu 19:4, 5.
Patapita nthawi, m’modzi mwa ophunzira a Yesu analemba mouziridwa ndi Mulungu kuti: “
Mwamuna aliyense akhale ndi mkazi wakewake ndipo mkazi aliyense akhale ndi mwamuna wakewake.” (1 Akorinto 7:2) Baibulo limanenanso kuti mwamuna wokwatira amene ali ndi udindo mumpingo wachikhristu ayenera kukhala “
mwamuna wa mkazi mmodzi.”—1 Timoteyo 3:2, 12.

robotstxt: allowed

filter: keep


text:
Kodi Ndani Anayambitsa Chipembedzo Chanuchi?
Gulu la masiku ano la Mboni za Yehova linayamba chakumapeto kwa zaka za m’ma 1800. Pa nthawiyo, kagulu ka ophunzira Baibulo amene ankakhala pafupi ndi mzinda wa Pittsburgh, ku Pennsylvania, m’dziko la United States, kanayamba kuphunzira ndiponso kukambirana mfundo za m’Baibulo mwakhama kwambiri. Iwo ankayerekezera zimene matchalitchi ankaphunzitsa ndi zimene Baibulo limaphunzitsa. Kenako zimene ankaphunzirazo anayamba kuzifalitsa m’mabuku, manyuzipepala ndiponso m’magazini imene masiku ano imadziwika ndi dzina lakuti Nsanja ya Olonda—Yolengeza Ufumu wa Yehova.
Pagulu la anthu amene ankaphunzira Baibulo mwakhamawo panali munthu wina dzina lake Charles Taze Russell. Ngakhale kuti Russell ankatsogolera pa ntchito yophunzitsa anthu Baibulo yomwe inkachitika pa nthawiyo komanso anali mkonzi woyambirira wa Nsanja ya Olonda, iye si amene anayambitsa chipembedzo chatsopanocho. Cholinga cha Russell komanso anzakewo, omwe onse pa nthawiyo ankadziwika ndi dzina lakuti Ophunzira Baibulo, chinali kulimbikitsa mfundo zimene Yesu Khristu ankaphunzitsa komanso kutsanzira zimene mpingo wa Akhristu oyambirira unkachita. Popeza Yesu ndi amene anayambitsa Chikhristu, timaona kuti Yesuyo ndi amene anayambitsa gulu lathu.—Akolose 1:18-20.


text:
ANTHU NDI MAYIKO
Dziko la El Salvador
ANTHU a ku Spain anafika m’dziko limene masiku ano limatchedwa El Salvador, pafupifupi zaka 500 zapitazo. Pa nthawiyo mtundu wa anthu amene anali ambiri m’dzikoli unkatchula dziko lawoli kuti Cuscatlán, kutanthauza, “Dziko la Zinthu Zamtengo Wapatali.” Masiku ano anthu amene amapezeka ku El Salvador ndi mbadwa za mitundu ya anthu a m’dzikoli komanso anthu amene anachokera ku Ulaya.
Anthu a ku El Salvador ndi olimbikira ntchito, ansangala komanso aulemu. Asanayambe kucheza kapena kukambirana ndi munthu amayamba apatsana kaye moni. Ukakhala m’mawa amanena kuti “Buenos días” (kutanthauza, mwadzuka bwanji) ndipo akakhala masana amati “Buenas tardes” (kutanthauza, mwaswera bwanji). Ndipotu anthu a m’madera akumidzi amaona kuti kungomudutsa munthu popanda kupereka moni, ndi mwano.
Anthu a ku El Salvador amakonda chakudya chotchedwa pupusa. Chakudya chimenechi amachipanga pogwiritsa ntchito ufa wa chimanga kapena wa mpunga ndipo amaphatikiza ndi tchizi, nyemba, nyama ya nkhumba kapena zinthu zina. Nthawi zambiri pakudya chakudyachi amadyera limodzi ndi msuzi wa tomato kapena wopangidwa pophatikiza kabichi, kaloti, anyezi ndi viniga. Ngakhale kuti anthu ena amadya chakudyachi pogwiritsa ntchito mpeni ndi foloko, anthu ambiri amakonda kudya ndi manja.
KODI MUKUDZIWA? M’dziko la El Salvador mumaphulika mapiri. M’dzikoli muli mapiri 20 amene amakonda kuphulika, ndipo ena mwa mapiri amenewa ndi oti angathe kuphulika nthawi ina iliyonse. Mathithi a Los Tercios ndi aatali kwambiri ndipo anabwera chifukwa cha mapiri amene anaphulika.
M’dziko la El Salvador muli a Mboni za Yehova oposa 38,000 ndipo a Mboniwa ali m’mipingo pafupifupi 700. Iwo amaphunzitsa Baibulo anthu pafupifupi 43,000 ndipo amaphunzira nawo m’Chisipanishi, Chingelezi komanso chinenero chamanja cha ku El Salvador.


text:
NSANJA YA OLONDA (YOPHUNZIRA) January 2017
M’magaziniyi muli nkhani zophunzira kuyambira February 27 mpaka April 2, 2017.
Anadzipereka ndi Mtima Wonse
Alongo ambiri amene anasamukira kumayiko ena poyamba ankadzikayikira. Kodi anatani kuti alimbe mtima? Kodi aphunzirapo chiyani atatumikira kudziko lina?
“Khulupirira Yehova Ndipo Chita Zabwino”
Yehova amatithandiza kuchita zinthu zimene sitikanazikwanitsa patokha. Koma amafuna kuti tiziyesetsa kuchita zonse zimene tingathe. Kodi lemba la chaka cha 2017 lingatithandize bwanji kuti tizichita zinthu moganizira mfundo ziwirizi?
Ufulu Wosankha Zochita Ndi Mphatso Yapadera
Kodi anthufe tili ndi ufulu uti, nanga Baibulo limati bwanji pa nkhani ya ufuluwo? Kodi tingalemekeze bwanji ufulu wa anzathu wosankha zochita?
Kudzichepetsa N’kofunika Kwambiri
Kodi munthu wodzichepetsa amatani? N’chifukwa chiyani tinganene kuti khalidweli ndi lofunika kwambiri?
Kodi Tingatani Kuti Nthawi Zonse Tizikhala Odzichepetsa?
Kodi tingasonyeze bwanji kudzichepetsa zinthu zikasintha, ena akatichitira zolakwika kapena akamatitamanda komanso pamene tikufuna kusankha zochita?
‘Zinthu Zimenezo Uziziphunzitsa kwa Anthu Okhulupirika’
Kodi achikulire angathandize bwanji achinyamata kuti ayenerere maudindo? Kodi achinyamata angasonyeze bwanji kuti amalemekeza achikulire amene akhala oyang’anira kwa nthawi yaitali?
Kodi Mukudziwa?
Kodi kale anthu ankanyamula bwanji moto pa ulendo?


text:
YANDIKIRANI MULUNGU
“Makhalidwe a Mulungu Osaoneka ndi Maso Akuonekera Bwino”
Kodi mumakhulupirira kuti kuli Mulungu? Ngati mumakhulupirira kuti kuli Mulungu, n’chiyani chimakupangitsani kukhulupirira zimenezi? Pali zinthu zambiri zimene zimatitsimikizira kuti kuli Mulungu yemwe ndi Mlengi wanzeru, wamphamvu komanso wachikondi. Kodi zinthu zimenezi ndi ziti, ndipo zimatitsimikizira bwanji kuti Mulungu alipodi? Kuti tipeze yankho, tiyeni tione mawu amene mtumwi Paulo analemba m’kalata yopita kwa Akhristu a ku Roma.
Paulo ananena kuti: “Chilengedwere dziko kupita m’tsogolo makhalidwe a Mulungu osaoneka ndi maso akuonekera bwino. Makhalidwe a Mulungu amenewa, ngakhalenso mphamvu zake zosatha ndiponso Umulungu wake, zikuonekera m’zinthu zimene anapanga moti anthuwo alibenso chifukwa chomveka chosakhulupirira kuti kuli Mulungu.” (Aroma 1:20) Pa lembali, Paulo anasonyeza kuti makhalidwe a Mulungu amaonekera pa zimene analenga. Tiyeni tione zimene Paulo ankatanthauza.
Paulo ananena kuti makhalidwe a Mulungu anayamba kuonekera “chilengedwere dziko kupita m’tsogolo.” Mawu a m’Chigiriki akuti “dziko” palembali samatanthauza dziko lapansili koma amatanthauza anthu. * Choncho Paulo ankatanthauza kuti kuyambira pamene anthu analengedwa, anthuwo akhala akuona makhalidwe a Mulungu poona zimene analenga.
Makhalidwe amenewa si obisika ndipo “akuonekera bwino.” Zinthu zing’onozing’ono komanso zikuluzikulu zimene Mulungu analenga zimasonyeza kuti kuli Mlengi komanso kuti ali ndi makhalidwe abwino. Mwachitsanzo, zinthu zimene Mulungu analenga komanso mmene anazilengera zimasonyeza kuti ndi wanzeru. Nyenyezi komanso zinthu zina ngati madzi a m’nyanja zimasonyeza kuti Mulungu ndi wamphamvu ndipo zakudya zokoma komanso kukongola kwa dzuwa likamalowa ndi kutuluka, zimasonyeza kuti Mulungu amakondadi anthu.—Salimo 104:24; Yesaya 40:26.
Maumboniwa ndi osavuta kuwaona moti anthu amene sakhulupirira kuti kuli Mulungu alibe “chifukwa chomveka.” Munthu wina ananena kuti: “Anthu amene sakhulupirira kuti kuli Mulungu amafanana ndi dalaivala yemwe wasankha dala kusamvera chikwangwani chomwe chalembedwa kuti “Tatseka msewu, dutsani msewu wakumanzere.” Ngati wapolisi atamugwira n’kumuuza kuti alipire, kodi zingakhale zomveka kuti dalaivalayo akane kulipira chifukwa chakuti sanaone chikwangwanicho? Chifukwa chakecho sichingakhale chomveka chifukwa chikwangwanicho chili poonekera kwambiri komanso dalaivalayo si wakhungu. Komanso ndi udindo wa dalaivalayo kuona ndi kutsatira zikwangwani za mumsewu. Chilengedwe chili ngati chikwangwani chomwe chili pamalo oonekera. Chimasonyeza mosavuta kuti kuli Mulungu. Choncho palibe amene anganene kuti saona umboni woti kuli Mulungu.
Makhalidwe a Mulungu amaonekera pa zimene analenga
N’zoona kuti chilengedwe chimatiuza zambiri zokhudza Mlengi wathu. Koma pali buku lina lomwe limatiuzanso zambiri. Bukuli ndi Baibulo. Kuwerenga Baibulo kungatithandize kupeza mayankho a mafunso ofunika kwambiri ngati awa: Kodi Mulungu analengeranji dziko lapansili? Kodi analengeranji anthu? Kudziwa mayankho a mafunso amenewa kungatithandize kuti tiyandikire Mulungu yemwe ‘makhalidwe ake osaoneka ndi maso akuonekera bwino.’
Mavesi amene mungawerenge mu August
^ ndime 5 Malemba ena m’Baibulo amanena kuti “dziko” ndi lochimwa ndipo lifunika mpulumutsi, zomwe zikusonyeza kuti nthawi zina mawu akuti dziko amatanthauza anthu osati dziko lapansili.—Yohane 1:29; 4:42; 12:47.


text:
ZOKHUDZA MALAMULO NDIPONSO UFULU WACHIBADWIDWE
Zokhudzana ndi Malamulo ku Armenia
Gulu Loyamba la Mboni za Yehova ku Armenia Lamaliza Kugwira Ntchito Zimene Linapatsidwa Litakana Kulowa Usilikali
Panopo a Mboni ku Armenia angathe kugwira ntchito zimene sizikusemphana ndi zomwe amakhulupirira ndipo ntchitozo zimathandiza anthu ambiri.
Dziko la Armenia Layamba Kupereka Ntchito Zina kwa Anthu Okana Kulowa Usilikali
Werengani zimene a Mboni za Yehova, anthu amene akugwira nawo ntchito ndiponso amene akuwayang’anira ananena zokhudza dongosololi.
Dziko la Armenia Layamba Kupereka Ntchito Zina kwa Anthu Amene Akukana Kulowa Usilikali Chifukwa cha Zimene Amakhulupirira
Dziko la Armenia layamba kulemekeza ufulu wa anthu okana kulowa usilikali chifukwa cha zimene amakhulupirira. A Mboni za Yehova ambiri apatsidwa ntchito zosagwirizana ndi usilikali.


text:
MUTU 116
Anawaphunzitsa Kudzichepetsa pa Pasika Womaliza
MATEYU 26:20 MALIKO 14:17 LUKA 22:14-18 YOHANE 13:1-17
YESU ANADYA PASIKA WAKE WOMALIZA NDI ATUMWI
ANASAMBITSA MAPAZI A OPHUNZIRA AKE POFUNA KUWAPHUNZITSA MFUNDO YOFUNIKA
Petulo ndi Yohane anafika mwamsanga ku Yerusalemu kuti akakonzekere mwambo wa Pasika. Kenako Yesu ndi ophunzira ake ena 10 anawatsatira. Madzulo dzuwa likulowa, Yesu ndi ophunzira ake anatsika m’phiri la Maolivi kupita ku Yerusalemu. Limeneli linali tsiku lomaliza kuti Yesu aone dzuwa likulowa ndipo anadzalionanso ataukitsidwa.
Kenako Yesu ndi ophunzira ake aja analowa mumzinda ndipo anapita kunyumba imene anakadyerako Pasika. Atafika ku nyumbayi anakwera masitepe n’kupita m’chipinda chapamwamba. Atalowa m’chipindamo anapeza kuti zonse zofunika pa mwambowu zakonzedwa kale. Yesu ankayembekezera kupezeka pa mwambo umenewu chifukwa ananena kuti: “Ndinali wofunitsitsa kudya pasika uyu limodzi ndi inu ndisanalowe m’masautso.”—Luka 22:15.
Zaka zambiri m’mbuyomo, anthu anali atayambitsa mwambo woyendetsa makapu angapo kwa anthu amene apezeka pa mwambo wa Pasika. Ndiyeno Yesu atalandira imodzi mwa makapuwo, anayamika kenako ananena kuti: “Landirani kapu iyi, nonse imwani mopatsirana. Ndithu ndikukuuzani, Kuyambira tsopano sindidzamwanso chakumwa chochokera ku mphesa mpaka ufumu wa Mulungu utafika.” (Luka 22:17, 18) Pamene ananena mawu amenewa zinaonekeratu kuti imfa yake yayandikira.
Mwambo wa Pasika uli mkati Yesu anachita chinthu china chodabwitsa kwambiri. Anaimirira n’kuvula malaya ake akunja ndi kutenga thaulo. Kenako anathira madzi m’beseni limene linali chapafupi. Nthawi imeneyo munthu akalandira alendo ankaonetsetsa kuti wantchito wake wasambitsa mapazi a alendowo. (Luka 7:44) Koma chifukwa chakuti mwiniwake wa nyumbayo panalibe, Yesu ndi amene anagwira ntchito imeneyi. Aliyense wa atumwiwo akanatha kugwira ntchitoyi koma palibe amene anadzipereka mwina chifukwa chakuti ankakanganabe kuti wamkulu ndani. Ophunzirawo ayenera kuti anachita manyazi Yesu atayamba kuwasambitsa mapazi.
Atafika pamene panali Petulo, Petulo anakana kuti Yesu amusambitse mapazi. Iye ananena kuti: “Ndithu, sizitheka kuti inu musambitse mapazi anga.” Yesu anamuuza kuti: “Ndikapanda kukusambitsa, palibe chako kwa ine.” Ndiyeno Petulo anayankha ndi mtima wonse kuti: “Ambuye, musandisambitse mapazi okha, komanso manja ndi mutu womwe.” Petulo ayenera kuti anadabwa ndi zimene Yesu ananena chifukwa anati: “Amene wasamba m’thupi amangofunika kusamba mapazi okha basi, chifukwa thupi lonse ndi loyera. Ndipo inu ndinu oyera, koma osati nonsenu.”—Yohane 13:8-10.
Yesu anasambitsa mapazi a atumwi ake onse 12 kuphatikizapo Yudasi Isikariyoti. Atamaliza kuwasambitsa mapazi, anavala malaya ake akunja aja ndipo anakhalanso pansi. Kenako anawafunsa kuti: “Kodi mukudziwa zimene ndachita kwa inu? Inu mumanditcha kuti ‘Mphunzitsi’ ndi ‘Ambuye,’ mumalondola, pakuti ndinedi. Choncho ngati ine, wokhala Ambuye ndi Mphunzitsi, ndasambitsa mapazi anu, inunso muyenera kusambitsana mapazi. Pakuti ndakupatsani chitsanzo kuti mmene ine ndachitira kwa inu, inunso muzichita chimodzimodzi. Ndithudi ndikukuuzani, Kapolo saposa mbuye wake, ndiponso wotumidwa saposa amene wamutuma. Ngati zimenezi mukuzidziwa, ndinu odala mukamazichita.”—Yohane 13:12-17.
Pamenepatu Yesu anaphunzitsa otsatira ake khalidwe la kudzichepetsa. Choncho wotsatira aliyense wa Yesu ayenera kupewa mtima wofuna kukhala pa malo apamwamba poganiza kuti iyeyo ndi wofunika kwambiri kuposa anzake ndiponso kuti ena azimutumikira. M’malomwake ayenera kutsatira chitsanzo cha Yesu, osati posambitsa anthu ena mapazi, koma pokhala wofunitsitsa kutumikira ena modzichepetsa ndiponso mosakondera.
Onaninso
TSANZIRANI CHIKHULUPIRIRO CHAWO
Mbuye Wake Anam’phunzitsa Kufunika Kokhala Wokhululuka
Kodi Yesu anaphunzitsa chiyani Petulo pa nkhani ya kukhululuka? Kodi Yesu anachita chiyani posonyeza kuti anakhululukira Petulo?


text:
Corsair International Fleet FSX & P3D
Author Complete mndandanda mu phukusi
Kukula 136 MB
Downloads 52 564
Analenga 20-04-2013 01: 10: 34
Anasintha 28-04-2013 19: 44: 43
License Freeware
Auto-kukhazikitsa: okhazikitsa Baibulo 2
Pakuti FSX-SP2 & FSX-Mpweya wotentha & Prepar3D v1 (v2 & 3 kuyesa)& NbspPort-Pa FS2004 (palibe DXT12)
Tikupeza mu paketi yekha Corsair International ndi Corsairfly.com zombo kwa FSX ndi P3D!Komanso, Boeing 747-300 akutchulidwa pamodzi ndi mitundu theold CORSAIR.
Corsair Mayiko mawonekedwe A330-300 apangidwa ndi Erik Bender (Rikoooo.com)
mawonekedwe Corsair Mayiko A330-200 apangidwa ndi Joseph Ortu (me) & kumatheka chifukwa Erik Bender (Rikoooo.com)
Zombo m'kati kukonzanso: Corsair wakhala anapezerapo 2 reconfigured Airbus A330-200 (woyamba m'ma July 2012, ndipo yachiwiri kumapeto August).
Kumapeto kwa 2012, A330.300s awiri latsopano agwirizane zombo, umene kwathunthu anakongoletsa ndi reconfigured mwa mwezi wa 2013.
kukweza luso adzapatsidwa kusintha misinkhu ntchito ndege, ndiponso kulimbikitsa chitetezo.
Video ku Flyer8600
Airbus A330-200 / 300 : Model: Thomas Ruth
Lodalirika Rolls-Royce Trent 700 zikumveka ndi Ismail Zayan
Kumatheka mawonekedwe mu VC, FMC mu VC ndi
Black gauges ndi kuwongolera ambiri mwa Rikoooo
Autoland ndi Dimitrios Moschos, mawonekedwe usiku ndi Rikoooo
Boeing 747-300 / 400: Model: Project Opensky
B747-400: Zina ndi GPWS, FMC ndi VC bwino ndi Alejandro Rojas Lucena ndi wipers
Autoland ndi Dimitrios Moschos
Zikumveka lodalirika Pratt & Whitney JT9D-7A
B747-300: Zoonadi zikumveka Pratt & Whitney PW4056 + 2D gulu, palibe VC


text:
Kodi mungakonde kuwerenga nkhaniyi mu %%?
Baibulo la pa Intaneti | BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
7 “Mapazi ako akukongola kwambiri munsapato zako,+ iwe mwana wamkazi+ wodzipereka. Ntchafu zako n’zoumbidwa bwino ngati zinthu zokongoletsera,+ ngati ntchito ya manja a munthu waluso.
2 Mchombo wako uli ngati mbale yozungulira. Vinyo wosakaniza+ asasowepo. Mimba yako ili ngati mulu wa tirigu, wotchingidwa ndi maluwa.+
3 Mabere ako awiri ali ngati ana awiri aang’ono, ngati ana amapasa a insa yaikazi.+
4 Khosi lako+ lili ngati nsanja ya mnyanga wa njovu. Maso ako+ ali ngati maiwe a ku Hesiboni,+ amene ali pafupi ndi chipata cha Bati-rabimu. Mphuno yako ili ngati nsanja ya Lebanoni, imene inayang’ana cha ku Damasiko.
5 Mutu wako ndi wokwezeka ngati Karimeli.+ Tsitsi+ la m’mutu mwako lili ngati ubweya wa nkhosa wonyika mu utoto wofiirira,+ ndipo mfumu yatengeka nalo tsitsi lako lalitalilo.+
6 Iwe mtsikana wokondedwa, ndiwe wokongola, ndipo ndiwe wosangalatsa kuposa zinthu zina zonse zosangalatsa mtima.+
7 Msinkhu wako uli ngati mtengo wa kanjedza,+ ndipo mabere ako+ ali ngati zipatso zake.
8 Ine ndinati, ‘Ndikwera mtengo wa kanjedza kuti ndikathyole nthambi zake zokhala ndi zipatso.’+ Mabere ako akhale ngati zipatso za mpesa, ndipo mpweya wa m’kamwa mwako ununkhire ngati maapozi.
9 M’kamwa mwako mukhale ngati vinyo wabwino kwambiri+ amene amatsetserekera kukhosi kwa wokondedwa wanga mwamyaa,+ amene amayenderera pang’onopang’ono pamilomo ya anthu amene akugona.”
10 “Wachikondi wangayo, ine ndine wake,+ ndipo iye akulakalaka ineyo.+
11 Bwera wachikondi wanga. Tiye tipite kumunda.+ Tiye tikakhale pakati pa mitengo ya maluwa ofiirira.+
12 Tiye tilawirire m’mawa tipite kuminda ya mpesa. Tikaone ngati mitengo ya mpesa yaphukira,+ ngati yatuluka maluwa,+ ndiponso ngati mitengo ya makangaza yachita maluwa.+ Kumeneko ndikakusonyeza chikondi changa.+
13 Zipatso za mandereki+ zikununkhira, ndipo pafupi ndi makomo olowera kunyumba zathu pali zipatso zosiyanasiyana zokoma kwambiri.+ Ndakusungira zipatso zatsopano ndi zakale zomwe, iwe wachikondi wanga.
Patsani ena
Patsani ena
BAIBULO LA DZIKO LATSOPANO LA MALEMBA OPATULIKA
Nyimbo ya Solomo 7
Chichewa
Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Baibulo la pa Intaneti | BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
Yesaya 15:1-9
15 Uwu ndi uthenga wokhudza Mowabu:+ Chifukwa chakuti wasakazidwa usiku, Ari+ wa ku Mowabu wakhala chete. Chifukwa chakuti wasakazidwa usiku, Kiri+ wa ku Mowabu wakhala chete.2 Iye wapita kukachisi ndi ku Diboni.+ Wapita kumalo okwezeka kukalira. Mowabu akulira mofuula chifukwa cha Nebo+ ndi Medeba.+ Anthu onse a mmenemo ameta mipala.+ Ndevu za munthu aliyense zametedwa.3 Anthu avala ziguduli+ m’misewu yake. Pamadenga*+ ake ndi m’mabwalo a mizinda yake, aliyense akufuula. Akulira n’kumapita kumunsi.+4 Hesiboni ndi Eleyale+ akulira mofuula. Mawu awo amveka mpaka ku Yahazi.+ N’chifukwa chake amuna onyamula zida a ku Mowabu akungofuula. Mitima yawo ikuchita mantha kwambiri.5 Mtima wanga ukulirira Mowabu.+ Anthu ake athawira kutali, ku Zowari+ ndi ku Egilati-selisiya.+ Aliyense akumakwera mtunda wa Luhiti+ akulira. Panjira yopita ku Horonaimu,+ iwo akufuula kwambiri chifukwa cha tsokalo.6 Madzi a ku Nimurimu+ aumiratu. Msipu wauma. Udzu watha. Palibenso chobiriwira.+7 N’chifukwa chake akumanyamula zinthu zotsala ndi katundu amene anasunga, n’kumapita nazo kuchigwa* cha mitengo ya msondodzi.8 Mfuu yamveka m’dziko lonse la Mowabu.+ Kufuula kwake kwamveka mpaka ku Egilaimu. Kufuula kwake kwamveka mpaka ku Beere-elimu,9 chifukwa m’madzi onse a ku Dimoni mwadzaza magazi. Dimoni ndidzam’bweretsera zinthu zinanso, monga mikango yoti idye anthu othawa ku Mowabu ndi anthu otsala panthaka yawo.+


text:
Anthu mdziko la Malawi auzidwa kuti asiye chizolowezi chomazithandizira pa tchire ndipo alangizidwa kuti ayambe kumanga komaso kugwiritsa ntchito zimbudzi zamakono moyenera.
Izi ndimalingana ndi mkhala pa mpando wa khonsolo ya boma la Chikwawa khansala Nankumba omwe anayankhula ndi nyuzipepala ino.
A Nankumba omwe anali mulendo olemekezeka, amayankhura izi loweruka pa Novembara 19 lomwe ndi tsiku lokumbukira zimbudzi pa dziko lose la pansi.
Mwambo wa chikumbutsowu kuno kwathu unachitikira pa bwaro la zamasewero la sukulu ya Dambe mdera la mfumu ya ikulu Maseya m’bomali ndipo unakumbukilidwa pa mutu wa dziko lonse oti ‘Chimbudzi ndi Ntchito’.
Mmawu ake khansala Nankumba anati anthu otsogola masiku ano anasiya kalekale chizolowezi chomaipitsira pa tchire ndipo anaonjezera kuti anthu amzeru amakhala ndizimbudzi ndipo amazigwirisa bwino mwanzeru.
Iwo anapitilira kunena kuti anthu asiye zikhulupiliro zomwe amakhala nazo zoti akamazithandizira mchimbudzi amaona ngati akuipitsira mnyumba yawo zomwe anati sizoona.
“Chimbudzi ndichofunika kwambiri pa moyo wa munthu chifukwa ndimalo omwe munthu umapeza mpumulo ndipo ife tikulimbikisa kuti banja lina lililonse likhale ndi chimbudzi chawo chawo ndicholinga chochepetsa matenda monga a kolera. Tsiku lalero pa 19 Novembara ndilofunikaso kwambiri mMalawi muno makamaka kwa anthu a m’boma lino la Chikwawa lomwe mothandizana ndi Nsanje chiwerengero cha anthu onyera pa tchire ndi chachikulu ndipo tili kalikiliki kufuna kuthetsa mtchitidwewu.” Anatero a Nankumba.
Mogwirizana ndi mkuluyu mkhala pa mpando wa bungwe la Water for People m’bomali lomwe linakoza ndikuendetsa mwambo onsewu, mai Elizabeth Kwelepeta anati kukhala ndichimbudzi kuthandiza kuchepetsa matenda monga kolera maka nyengo ino ya mvula.
Mai Kwelepeta anatiso ndiokondwa kuti pano anthu ambiri m’bomali ayamba kuvesetsa za ubwino okhala ndi zimbudzi ndipo anati iwo akulimbikisa izi mundondomeko yawo yotchedwa ‘Everyone Forever’.
Iwo anawonjezera kuti ndondomeko ya Everyone Forever imalimbikisa kuti anthu mdziko muno azikhalala ndizinthu zawozawo monga zimbudzi komaso madzi aukhondo ndicholinga chokhala ndi a Malawi aukhondo komaso amphamvu.
Kafukufuku wa United Nations lomweso ndi bungwe lomwe linayambitsa mwambo okumbukira chimbudzi, waonetsa kuti anthu opitilira 2.4 million pa dziko lonse la pansi alibe zimbudzi ndipo amazithandizira a kutchire.


text:
1. Mulungu AKONDA inu ndipo afuna kukupatsani moyo weni-weni wabwino.
Mau a Mulungu atiuzaza....
Cikondi Ca Mulungu
"Pakuti Mulungu anakonda dziko lapansi kotero kuti anapatsa Mwana wace wobadwa yekha , kuti yense waku-khulupilira iye asatayike, koma akhale nao moyo wosatha" (Yohane 3:16).
Mulungu anapatsa moyo weni-weni wa bwino
[Yesu anati] "Nadza ine kuti akhale ndi moyo, ndi kukhala nao ocuruka" (Yohane 10:10).
Kodi ndi cifukwa ciani anthu ambiri amasowa moyo, ndi kukhala nao ocuruka?
Cifukwa ndi ici...
2. Anthu ndi ocimwa. Macimo atilekanitsa ndi Mulungu wathu. Cifukwa ca macimo athu sitingathe kuzdiwa Mulungu, ndi kulandira cikondi ca Mulungu, ndi moyo weni-weni wabwino omwe auna kutipatsa.
Anthu onse anacimwa
"Pakuti onse anacimwa, naperewere pa ulemerero wa Mulungu" (Aroma 3:23).
"Koma zoipa zanu zakulekanitsani inu ndi Mulungu wanu: ndipo macimo anu abisa nkhope yace kwa inu, kuti iye sakumva" (Yesaya 59:2)
Talekana ndi Mulungu
Pa ciyambi Mulungu analenga munthu wabwino. Munthu anakhala bwenzi la Mulungu. Koma munthu m'meneyo anakana kunvera Mulungu, nacimwa, ndipo analekana ndi Mulungu. Conco munthu anasandulika mdani wa Mulungu. Cimo litilekanitsa ndi Mulungu...
Zathu ziperewera
Mulungu ndiye wolungama. Munthu ndiye wocimwa. Macimo athu akhala ngati dzenje loopsa lotilekanitsa ndi mulingu.
Timayesa kufika kwa Mulungu mwa cipembezo cathu, zopereka, ndi zinchito zina. Koma zonse ziperewera kufikitsa kwa Mulungu.
Coona Ca Citatu Citionetsera Njira....
3. Yesu Kristu ndiye njira. Mwa iye yehka mungathe kudziwa cikondi ca Mulungu, ndi kulandira moyo weni-weni wabwino, umene Mulungu afuna kukupatsani.
Yesu anatifera, naukanso
"Pakuti Kristunso adamva zowawa kamozdi, cifukwa ca macimo, wolungama m'malo mwa osalingama, kuti akatifikitse kwa Mulungu."
Yesu anaukanso
"Yesu ameneyo, Mulungu anamuukitsa; za ici tiri mboni ife tonse" (Machititdwe 2:32).
Pali njira imodzi yokha
Yesu anati: "Ine ndine njira, ndi coonadi, ndi moyo. Palibe munthu adza kwa atate koma mwa ine" (Yohane 14:6).
Mulungu anatikonzela ulalo. Yesu Kristu anafa m'malo mwathu kuti iye atiyanjanitse ndi mulungu.
Mwa yesu yekha tingahate kuoloka dzenje ndi kufika kwa Mulungu wotikonda.
Kudziwa Zoona Zitatu izi Sikukwanira, Pofunika...
4. Munthu aliyense pa yekha alandire Yesu Kristu monga Mfumu ndi Mupulumutsi wace. Mukatero mungathe kulandira cikondi ca Mulungu, ndi moyo weni-weni wabwino umene Mulungu aupatsani.
Ndi cofunikira kulandira Yesu
"Koma onse anamulamdira iye, kwa iwo anapatsa mphamvu yakukhala ana a Mulungu" (Yohane 1:12).
Tilandira Yesu mwa Cikhulupiriro
"Indetu, indetu, ndinena ndi inu. Iye wokhulupirira ali nao moyo wosathat" (Yohane 6:47).
Tilandira Yesu Kristu pamene tipempha kuti alowe mu mtima mwathu.
[Yesu akuti] "Taona nadima pa khomo, ndi gogogda; wina akamva mau ang nakatsegula pa khomo, ndidzalowa kwa iye, ndipo ndidzadya naye, ndi iye ndi ine" (Cibvumbulutso 3:20).
Kubvomela mau a Yesu Kristu Sikukwanira, pafunika kuti akhale Mpulumitsi ndi Mfumu wa mumtima wanu.
Onani zithunzi-thunzi ziwiri izi:
Kodi ndi cithunzi-thunzi citi comwe cifanizira mtima wanu?
Mufuna kuti mtima wanu ifanane ndi cithunzi-thunzi citi?
Mukhoza kulandila Yesu Kristu tsopano lino:
Ngati mubvomera ndi mtima woona mafunso awa:
Kodi mubvomera kuti muli ocimwa?
Kodi muzindikira kuti inu nokha simukhoza kukonza moyo wanu?
Kodi mukhulupirira kuti Yesu anakuferani kuti mupulumutsidwe?
Kodi mukhulupirira kuti mukampempha Yesu adzalowa mu mtima mwanu?
Kodi mufuna kupempha Ambuye tsopano kuti alowe mtima mwanu, akhale Mpulumusti wanu ndi Mfumu yanu?
Mukhoza kupemhera motere kuti mulandire Yesu
"Ambuye Yesu, ndibvomera kuti ndine wocimwa. Ndidzindikira kuti pa ine ndeka sindingathe kukonza moyo wanga. Ndikhulupirira munandifela kuti mundipulumutse. Ndipempha inu kuti Mulowe mu mtima mwanga tsopano. Khalani Mpulumitsi wanga ndi mfumu yanga. Musandulize mtima ndikhale mwana wanu. Zikomo Ambuye, ndikhulupirira kuti tsopano mwalowa monga munalonjeza mu mau anu. Amen ."
Kodi mufuna kupemphera motere?
Pempherani ndipo khulupirani kuti Yesu alowa monga momwe analonjezera.


text:
Musataye Mtima Ngati Mwamuna Kapena Mkazi Wanu Wamwalira
BAIBULO limanena momveka bwino kuti mwamuna ‘azikonda mkazi wake ngati mmene amadzikondera yekha komanso mkazi azilemekeza kwambiri mwamuna wake.’ Iwo ayenera kumachita zinthu ngati “thupi limodzi.” (Aef. 5:33; Gen. 2:23, 24) Anthu okwatirana akakhala limodzi kwa nthawi yaitali amayamba kugwirizana komanso kukondana kwambiri. Amayamba kuona zinthu mofanana, ndipo amakhala ngati mizu ya mitengo iwiri imene ili pamalo amodzi yomwe yalukanalukana.
Koma kodi chimachitika n’chiyani ngati mmodzi wamwalira? Ubwenzi wolimba kwambiriwu umathera pomwepo. Wotsalayo amapwetekedwa mtima, kusowa wocheza naye, ndipo nthawi zina amakwiya kapena kudziimba mlandu. Daniella anakhala m’banja kwa zaka 58. * Pa zaka zonsezi ankaona anthu ambiri akuferedwa amuna kapena akazi awo. Koma mwamuna wake atamwalira, iye anati: “Poyamba sindinkadziwa mmene anthuwa ankamvera. Munthu sangamvetse zimenezi mpaka zitamuchitikira.”
CHISONI CHAKE CHIMAKHALA NGATI SICHIDZATHA
Anthu ena atafufuza anaona kuti palibe chinthu chovutitsa maganizo kwambiri kuposa imfa ya mwamuna kapena mkazi wanu. Anthu ambiri amene anaferedwa amavomereza zimenezi. Mwachitsanzo, Millie amene mwamuna wake anamwalira zaka zambiri zapitazo anati, “Ndimaona ngati ndalumala.” Apa ankafotokoza mmene amamvera chifukwa cha imfa ya mwamuna wake amene anakhala naye zaka 25.
Susan ankaganiza kuti akazi amene ankadandaulabe kwa zaka zambiri mwamuna wawo atamwalira, ankakokomeza. Kenako mwamuna wake amene anakhala naye kwa zaka 38 anamwalira. Panopa padutsa zaka 20, koma iye anati, “Ndimamuganizira tsiku lililonse.” Nthawi zambiri amalira chifukwa choti akumusowa kwambiri.
Baibulo limanena kuti n’zopweteka kwambiri mwamuna kapena mkazi wanu akamwalira ndipo chisoni chake sichitha msanga. Sara atamwalira, mwamuna wake Abulahamu “analowa muhema kukamulira.” (Gen. 23:1, 2) Abulahamu anamva chisoni kwambiri ngakhale kuti ankakhulupirira zoti akufa adzauka. (Aheb. 11:17-19) Yakobo sanaiwalenso msanga mkazi wake Rakele atamwalira ndipo ankauza ana ake za iyeyo.—Gen. 44:27; 48:7.
Kodi tikuphunzira chiyani kwa Abulahamu ndi Yakobo? Anthu amakhala achisoni kwa zaka zambiri mwamuna kapena mkazi wawo akamwalira. Choncho akamalira kapena kumva chisoni, tiziwamvetsa ndipo tisamawaone ngati opepera. Angafunike kulimbikitsidwa kwa nthawi yaitali.
MUSADERE NKHAWA ZA MAWA
Munthu amene mwamuna kapena mkazi wake wamwalira amavutika kuzolowera moyo wokhala yekha. Mwamuna akakhala m’banja zaka zambiri, amadziwa zimene angachite kuti alimbikitse mkazi wake pamene ali ndi nkhawa. Iye akamwalira ndiye kuti zonsezi zimathera pomwepo. Nayenso mkazi amaphunzira zimene angachite kuti azisangalatsa komanso kusamalira mwamuna wake. Iye akhoza kumusisita ndiponso kumulankhula mawu olimbikitsa. Amaganiziranso zofuna zake kuposa wina aliyense. Mwamuna akhoza kuvutika kwambiri mkazi wake akamwalira. Choncho anthu ena amene mwamuna kapena mkazi wawo wamwalira amadera nkhawa za tsogolo lawo. Kodi ndi mfundo iti ya m’Baibulo imene ingawakhazike mtima pansi?
Mfundo yake ndi yakuti: “Musamade nkhawa za tsiku lotsatira, chifukwa tsiku lotsatira lidzakhala ndi zodetsa nkhawa zakenso. Zoipa za tsiku lililonse n’zokwanira pa tsikulo.” (Mat. 6:34) Mawu a Yesu amenewa akunena makamaka za kudera nkhawa zinthu zofunika pa moyo, komabe athandiza anthu ambiri amene aferedwa. Mwachitsanzo, miyezi ingapo mkazi wake atamwalira, Charles analemba kuti: “Monique ndimamusowabe kwambiri ndipo ndikuona ngati chisoni changa chikungokulirakulira. Koma ndikudziwa kuti zimenezi si zachilendo ndipo ziyamba kuchepa pakapita nthawi.”
Charles anayenera kupirira mpaka chisonicho chitayamba kuchepa. Kodi anatha bwanji kupirira? Iye anati: “Yehova ankandithandiza tsiku lililonse kuti ndisamadere nkhawa za mawa.” Choncho Charles sanataye mtima. N’zoona kuti sanasiye msanga kumva chisoni koma sankangokhalira kuganizira zimenezi. Ngati mwamuna kapena mkazi wanu wamwalira musamadere nkhawa za mawa. Simukudziwa zinthu zabwino kapena zolimbikitsa zimene zingachitike mawalo.
Cholinga cha Yehova sichinali choti anthu azifa. Koma imfa ndi imodzi mwa “ntchito za Mdyerekezi.” (1 Yoh. 3:8; Aroma 6:23) Satana amagwiritsa ntchito imfa ndiponso kuopa imfayo kuti anthu azikhala ngati akapolo komanso kuti akhale opanda chiyembekezo. (Aheb. 2:14, 15) Satana amasangalala akaona anthu akukayikira zoti zinthu zingawayendere bwino m’dzikoli kapena m’dziko latsopano limene Mulungu walonjeza. Choncho nkhawa imene namfedwa amakhala nayo imabwera chifukwa cha uchimo wa Adamu komanso ziwembu za Satana. (Aroma 5:12) Yehova adzathetseratu imfa ndiponso mavuto onse amene Satana wayambitsa. Ngati mwaferedwa, dziwani kuti inuyo ndiponso anthu ambiri amene anaferedwa simudzavutikanso kapena kuopa chilichonse.
Zinthu zambiri zidzasintha anthu akadzaukitsidwa padzikoli. Mwachitsanzo, anthu okalamba komanso makolo athu akale akadzauka adzayamba kusintha n’kukhala angwiro limodzi ndi ana awo komanso zidzukulu zawo. Mavuto onse a ukalamba adzatheratu. Mwina anthu adzasintha mmene amaonera makolo awo kapena azigogo awo. Zimenezitu zidzachititsa kuti anthu azigwirizana kwambiri.
Anthu akaganizira za oukitsidwa amakhala ndi mafunso ambiri mwina okhudza anthu amene anaferedwa amuna kapena akazi angapo. Asaduki anafunsanso funso lomweli. Anafuna kudziwa kuti mkazi amene waferedwa amuna angapo adzakhala mkazi wa ndani onsewo akadzaukitsidwa. (Luka 20:27-33) Panopa sitikudziwa kuti zidzakhala bwanji ndipo palibe chifukwa chodzivutitsira kuganizira zimene zidzachitike. Chofunika panopa n’kukhulupirira Mulungu basi. Chinthu chimodzi chimene sitiyenera kukayikira n’chakuti, zimene Yehova adzachite m’tsogolo ndi zabwino zokhazokha ndipo sipadzakhala chilichonse chodetsa nkhawa.
CHIYEMBEKEZO CHAKUTI AKUFA ADZAUKA N’CHOLIMBIKITSA
Mawu a Mulungu amanena momveka bwino kwambiri kuti anthu amene anamwalira adzauka. M’Baibulo muli zitsanzo za anthu amene anaukitsidwa ndipo zimenezi zimatsimikizira kuti anthu onse amene “ali m’manda achikumbutso adzamva mawu [a Yesu] ndipo adzatuluka.” (Yoh. 5:28, 29) Pa nthawiyo anthu adzasangalala kwambiri kulandira anthu oukitsidwawo. Ndipo n’zodziwikiratu kuti nawonso oukitsidwawo adzasangalala kwadzaoneni.
Anthu mabiliyoni ambiri akadzaukitsidwa, onse padzikoli adzasangalala kwambiri kuposa kale lonse. (Maliko 5:39-42; Chiv. 20:13) Kuganizira zimenezi n’kolimbikitsa kwambiri kwa onse amene anaferedwa.
Kodi padzakhala chilichonse chomvetsa chisoni anthu akadzayamba kuukitsidwa? Baibulo limayankha kuti ayi. Lemba la Yesaya 25:8 limanena kuti Yehova “adzameza imfa kwamuyaya.” Izi zikutanthauza kuti Mulungu adzachotseratu mavuto onse obwera chifukwa cha imfa. Paja ulosiwu ukupitiriza kuti: “Yehova, Ambuye Wamkulu Koposa, adzapukuta misozi pankhope zonse za anthu.” Ngati panopa muli ndi chisoni chifukwa choti mwamuna kapena mkazi wanu anamwalira, chisonicho chidzatheratu anthu akadzaukitsidwa.
Palibe munthu amene amamvetsa zonse zimene Mulungu adzachite m’dziko latsopano. Yehova akuti: “Monga momwe kumwamba kulili pamwamba kuposa dziko lapansi, momwemonso njira zanga n’zapamwamba kuposa njira zanu, ndiponso maganizo anga ndi apamwamba kuposa maganizo anu.” (Yes. 55:9) Tikamakhulupirira zimene Yesu analonjeza zokhudza kuuka kwa akufa timasonyeza kuti timakhulupiriranso kwambiri Yehova ngati mmene Abulahamu anachitira. Chofunika kwambiri kwa Akhristu panopa n’kumvera Mulungu. Tikatero tidzakhala oyenerera kudzakhala ndi moyo limodzi ndi anthu amene adzaukitsidwe.—Luka 20:35.
KHULUPIRIRANI MALONJEZO A YEHOVA
Tiyeni tizikhulupirira kwambiri malonjezo a Mulungu ndipo tisadere nkhawa zam’tsogolo. Anthu ambiri amaganiza kuti zinthu sizidzayenda bwino m’tsogolo. Koma Yehova watilonjeza zinthu zabwino kwambiri. Sitikudziwa zonse zimene adzachite pokwaniritsa zokhumba zathu koma tisakayikire kuti adzakwaniritsadi zokhumba zathuzo. Mtumwi Paulo analemba kuti: “Chimene chikuyembekezedwa chikaoneka sichikhalanso choyembekezedwa, chifukwa munthu akaona chinthu chimene anali kuchiyembekezera, kodi amachiyembekezanso? Koma ngati tikuyembekezera chimene sitikuchiona, timachidikirabe mopirira.” (Aroma 8:24, 25) Kukhulupirira kwambiri malonjezo a Mulungu kungakuthandizeni kupirira. Ngati mupirirabe mudzaona Yehova akukupatsani ‘zokhumba za mtima wanu.’ Paja Malemba amati iye adzakhutiritsa “zokhumba za chamoyo chilichonse.”—Sal. 37:4; 145:16; Luka 21:19.
Yesu atatsala pang’ono kuphedwa, ophunzira ake ankada nkhawa kwambiri. Koma iye anawalimbikitsa ndi mawu akuti: “Mitima yanu isavutike. Khulupirirani Mulungu, khulupiriraninso ine.” Ananenanso kuti: “Sindikusiyani ngati ana amasiye. Ndidzabwera kwa inu.” (Yoh. 14:1-4, 18, 27) Kwa zaka zambiri, mawu amenewa akhala akuthandiza odzozedwa kuti apirire komanso akhale ndi chiyembekezo. Ngati mwaferedwa, simuyeneranso kutaya mtima. Yehova ndi Yesu sadzakusiyani ngati amasiye. Musamakayikire zimenezi ngakhale pang’ono chifukwa posachedwapa mudzaona anzanuwo ataukitsidwa.
^ ndime 3 Mayina asinthidwa.
Onaninso
Yandikirani kwa Yehova
Palibe ‘Chingatisiyanitse ndi Chikondi cha Mulungu’
Tsutsani bodza lakuti Mulungu sakukondani ndiponso kuti ndinu osafunika kwa iye.


text:
ZITHUNZI ZOFOTOKOZA NKHANI ZA M’BAIBULO
ZITHUNZI ZOFOTOKOZA NKHANI ZA M’BAIBULO
Davide Anachita Zinthu Molimba Mtima
Ngakhale kuti Davide anali mnyamata, anadalira kwambiri Yehova ndipo analimba mtima n’kugonjetsa Goliyati yemwe anali wamphamvu kwambiri. Werengani nkhaniyi pawebusaiti yathu kapena sindikizani tsambali.
Zinanso
Nowa Ankakhulupirira Kwambiri Mulungu
Nowa anamvera Mulungu ndipo anamanga chingalawa kuti apulumutse banja lake ku chigumula. Kodi nkhani ya Nowa ndi chigumula ikukuphunzitsani chiyani zokhudza kukhulupirira Mulungu?
Abulahamu Anali Bwenzi la Mulungu
Mulungu ananena kuti Abulahamu anali bwenzi lake. Kodi ifeyo tingatani kuti tikhale mabwenzi a Mulungu?
Adamu ndi Hava Anachita Zinthu Modzikonda
Kodi zotsatira za zimene anasankha kuchita zinali zotani?


text:
MUTU 20
“Wa Mtima Wanzeru”—Komatu Wodzichepetsa
1-3. N’chifukwa chiyani tingakhale otsimikiza kuti Yehova ndi wodzichepetsa?
ATATE akufuna kuphunzitsa mwana wawo wamng’ono zinthu zofunika kwambiri. Akufunitsitsa kuti zimufike pamtima mwanayo. Kodi ayenera kumuphunzitsa mwa njira yotani? Kodi ayenera kuimirira moopseza mwanayo ndi kumalankhula mwaukali? Kapena ayenera kunyonyomala kuti afanane ndi msinkhu wa mwanayo ndi kumalankhula modekha ndi mosangalatsa? Ndithudi, atate wanzeru ndi wodzichepetsa angamulankhule modekha.
2 Kodi Yehova ndi Atate wotani, wodzikuza kapena wodzichepetsa, waukali kapena wodekha? Yehova amadziŵa zonse, ndipo ali ndi nzeru zonse. Komabe, kodi munaona kuti kukhala wodziŵa zinthu ndiponso wanzeru sikuchititsa munthu kukhala wodzichepetsa? Monga mmene Baibulo limanenera, ‘chidziŵitso chimatukumula.’ (1 Akorinto 3:19; 8:1) Koma Yehova, amene ndi “wa mtima wanzeru,” alinso wodzichepetsa. (Yobu 9:4) Zimenezi sizikutanthauza kuti ndi wotsika kwa ena kapenanso kuti si wamkulu, koma kuti iye si wodzikuza. N’chifukwa chiyani zili choncho?
3 Yehova ndi woyera. Motero iye si wodzikuza chifukwa chakuti kudzikuza kumadetsa munthu. (Marko 7:20-22) Ndiponso, taonani zimene mneneri Yeremiya anauza Yehova, iye anati: “Mosalephera moyo wanu [Yehova mwiniyo] udzakumbukira nuŵeramira pa ine.” * (Maliro 3:20, NW) Tangolingalirani! Yehova, Ambuye Mfumu ya chilengedwe chonse, anali wofunitsitsa ‘kuŵerama,’ kapena kuti kukhala pamalo otsika omwe panali Yeremiya, n’cholinga chakuti amusamalire bwino munthu wopanda ungwiroyo. (Salmo 113:7) Inde, Yehova ndi wodzichepetsa. Koma kodi kudzichepetsa kwa Mulungu kumaphatikizapo chiyani? Kodi kukugwirizana motani ndi nzeru? Nanga n’chifukwa chiyani kuli kofunika kwa ife?
Mmene Yehova Amasonyezera Kuti Ndi Wodzichepetsa
4, 5. (a) Kodi kudzichepetsa n’chiyani, nanga kumaonekera motani? N’chifukwa chiyani sikuyenera kuonedwa monga kufooka kapena mantha? (b) Kodi Yehova anasonyeza kudzichepetsa motani pa zomwe anali kuchita ndi Davide, nanga kudzichepetsa kwa Yehova ndi kofunika motani kwa ife?
4 Kudzichepetsa ndiko kukhala wosadzitukumula, wosadzitamandira, komanso kusakhala wonyada. Kudzichepetsa ndi khalidwe la mu mtima wa munthu ndipo limaonekera pamene munthu ali wofatsa, woleza mtima, ndi wololera. (Agalatiya 5:22, 23) Komabe, munthu wa makhalidwe okondweretsa Mulungu ameneŵa sayenera kuonedwa ngati kuti ndi wofooka kapena wamantha. Yehova amakwiya mwachilungamo ndiponso amagwiritsa ntchito mphamvu zake zowononga; akanakhala kuti ndi wofooka kapena wamantha sibwenzi akuchita zimenezi. Koma, mwa kukhala wodzichepetsa ndi wofatsa, Yehova amaonetsa kuti ali ndi nyonga kwambiri, zomwe ndi mphamvu zimene amadzilamulira nazo bwino lomwe pa zimene amachita. (Yesaya 42:14) Kodi kudzichepetsa n’kogwirizana motani ndi nzeru? Buku lina lofotokoza za m’Baibulo limati: “Pomaliza, tingalongosole kudzichepetsa . . . mogwirizana ndi kusadziona kukhala wopambana ena, ndipo ndiwo maziko ofunika kwambiri a nzeru zonse.” Motero munthu sangakhale ndi nzeru zenizeni ngati si wodzichepetsa. Kodi timapindula motani ndi kudzichepetsa kwa Yehova?
Atate wanzeru amachita zinthu ndi ana ake modzichepetsa ndi modekha
5 Mfumu Davide anaimbira Yehova kuti: “Mwandipatsa chikopa cha chipulumutso chanu: ndipo dzanja lamanja lanu landigwiriziza, ndipo chifatso chanu [“kudzichepetsa kwanu,” NW] chandikuza ine.” (Salmo 18:35) Tingati, Yehova anaŵerama kuti asamalire munthu wopanda ungwiro ameneyu, namuteteza ndi kumugwiriziza tsiku ndi tsiku. Davide anazindikira kuti akanapulumuka, ngakhalenso kufika pa kukhala mfumu yaikulu, pachifukwa chokha chakuti Yehova anali wofunitsitsa kudzichepetsa mwanjira imeneyi. Ndithudi, ndani wa ife amene akanayembekeza kupulumuka chikhala kuti Yehova si wodzichepetsa, si wofunitsitsa kuŵerama kuti atisamalire monga Atate wofatsa ndi wachikondi?
6, 7. (a) Kodi Yehova ndi wodzichepetsa m’lingaliro lotani? (b) Kodi pali kugwirizana kotani pakati pa kufatsa ndi nzeru, nanga ndani amene amapereka chitsanzo chachikulu pankhaniyi?
6 Kudzichepetsa ndi khalidwe labwino kwambiri lofunika kuti anthu okhulupirika azilikulitsa. Limayendera limodzi ndi nzeru. Mwachitsanzo, Miyambo 11:2 imanena kuti: “Nzeru ili ndi odzichepetsa.” Komabe, Baibulo silinena kuti Yehova ndi wodzichepetsa m’lingaliro lofanana ndi mmene anthu amakhalira odzichepetsa. Chifukwa chiyani? Sikuti iye ndi wosadzichepetsa. Koma kudzichepetsa, monga momwe kwagwiritsidwira ntchito m’Malemba ponena za anthu, kumapereka lingaliro lakuti moyenerera munthuyo amadziŵa malire a zimene angachite. Wamphamvuyonseyo alibe zofooka kapena malire alionse kusiyapo kokha malire odziikira yekha chifukwa cha miyezo yake yolungama. (Marko 10:27; Tito 1:2) Ndiponso, pokhala Wam’mwambamwamba, palibe wina woti angamulamulire. Motero Yehova sali wodzichepetsa m’lingaliro limenelo.
7 Komabe, Yehova ndi wodzichepetsa m’lingaliro lakuti ndi wofunitsitsa kuchita zinthu ndi anthu wamba. Ndiponso Yehova ndi wofatsa. Amaphunzitsa atumiki ake kuti kukhala wofatsa n’kofunika kwambiri kuti munthu akhale ndi nzeru zenizeni. Motero Mawu Ake amanena za “nzeru yofatsa.” * (Yakobo 3:13) Yehova amapereka chitsanzo chabwino kwambiri pankhaniyi. Tiyeni tione mmene amachitira zimenezi.
Modzichepetsa Yehova Amagaŵira Ena Maudindo Ndiponso Amamvetsera
8-10. (a) N’chifukwa chiyani zili zochititsa chidwi kuti Yehova amasonyeza kufunitsitsa kugaŵira ena maudindo ndiponso kumvetsera? (b) Kodi Wamphamvuyonseyo wadzichepetsa motani pochita zinthu ndi angelo ake?
8 Yehova ndi wofunitsitsa kugaŵira ena maudindo ndi kuwamvetsera, ndipo zimenezi zimatipatsa umboni wochititsa chidwi wakuti iye ndi wodzichepetsa. N’zodabwitsa kwambiri kuti iye amachita zimenezi, chifukwatu Yehova safunika thandizo kaya uphungu. (Yesaya 40:13, 14; Aroma 11:34, 35) Komabe, mobwerezabwereza Baibulo limatisonyeza kuti Yehova amadzichepetsa motero.
9 Mwachitsanzo, talingalirani chochitika chosaiwalika pa moyo wa Abrahamu. Abrahamu analandira alendo atatu, mmodzi wa iwo anamutchula kuti “Mbuyanga [“Yehova,” NW].” Alendowo anali angelo, koma mmodzi wa iwo anabwera m’dzina la Yehova ndipo anali kuchita zinthu m’dzina Lake. Pamene mngeloyo anali kulankhula ndi kuchita zinthu, anali kwenikweni Yehova amene anali kunena ndi kuchita zimenezo. M’njira imeneyi, Yehova anauza Abrahamu kuti Iye anamva ‘kulira kwakukulu kwa Sodomu ndi Gomora.’ Yehova anati: “Ndidzatsikatu ndikaone ngati anachita monse monga kulira kwake kumene kunandifikira: ngati sanatero ndidzadziŵa.” (Genesis 18:3, 20, 21) Inde, uthenga wa Yehova sunatanthauze kuti Wamphamvuyonseyo ‘adzatsika’ iyemwini. M’malo mwake, iye anatumanso angelo kuti akamuimire. (Genesis 19:1) Chifukwa chiyani? Kodi payekha Yehova, yemwe amaona zonse, sakanatha ‘kudziŵa’ zenizenidi zimene zinali kuchitika m’dera limenelo? Akanatha kutero. Komano modzichepetsa, Yehova anapatsa angelo amenewo ntchito yokafufuza zimene zinali kuchitika ndiponso kukachezera Loti ndi banja lake ku Sodomu.
10 Ndiponso, Yehova amamvetsera. Panthaŵi ina anafunsa angelo ake kuti apereke malingaliro awo a mmene angawonongere mfumu yoipa Ahabu. Yehova sanafunike thandizo loterolo pankhaniyi. Komatu, anavomereza malingaliro a mngelo wina n’kumutuma kuti aonetsetse kuti zimene ananenazo zachitika. (1 Mafumu 22:19-22) Kodi kumeneku sikunali kudzichepetsa?
11, 12. Kodi Abrahamu anaona motani kuti Yehova ndi wodzichepetsa?
11 Yehova ndi wofunitsitsanso kumvetsera anthu opanda ungwiro omwe akufuna kunena malingaliro awo. Mwachitsanzo, nthaŵi yoyamba imene Yehova anauza Abrahamu kuti anali kufuna kuwononga Sodomu ndi Gomora, munthu wokhulupirikayo anadabwa zedi. “Musamatero ayi,” anatero Abrahamu, natinso: “Kodi sadzachita zoyenera Woweruza wa dziko lonse lapansi?” Anafunsa ngati Yehova sakanawononga mizindayo ngati munali anthu olungama 50. Yehova anamutsimikizira kuti sadzawononga. Koma Abrahamu anafunsanso; anachepetsa nambala ya anthu olungamawo kufika pa 45, kenako pa 40, n’kumangoichepetsabe. Ngakhale kuti Yehova anali kumutsimikizira kuti sangawononge, Abrahamu anafunsabe mpaka nambalayo inafika pa anthu teni. Mwina panthaŵiyi Abrahamu anali asanamvetsetse kuti Yehova ndi wachifundo kwambiri. Mulimonse mmene zinalili, moleza mtima ndiponso modzichepetsa, Yehova analola bwenzi lake ndi mtumiki wake Abrahamu kunena zakukhosi kwake mwa njira imeneyi.—Genesis 18:23-33.
12 Kodi ndi anthu angati anzeru ndi ophunzira kwambiri amene angamvetsere moleza mtima moteromo kwa munthu yemwe ndi mbuli? * Ndimo mmenetu Mulungu wathu alili wodzichepetsa. Pa kukambirana komweku, Abrahamu anaonanso kuti Yehova sakwiya msanga. (Eksodo 34:6) Mwina chifukwa chozindikira kuti sanayenere kufunsa zimene Wam’mwambamwambayo anali kuchita, Abrahamu anapempha kaŵiri konse kuti: “Asakwiyetu Ambuye.” (Genesis 18:30, 32) Inde Yehova sanamukwiyiredi. Ndithudi iye ali ndi “nzeru yofatsa.”
Yehova Ndi Wololera
13. Kodi liwu lakuti “kulolera” limatanthauzanji malinga ndi mmene lagwiritsidwira ntchito m’Baibulo, nanga n’chifukwa chiyani liwu limeneli likulongosola bwino Yehova?
13 Timaonanso kudzichepetsa kwa Yehova m’khalidwe lina labwino kwambiri, kulolera. N’zomvetsa chisoni kuti khalidwe limeneli limasoŵa pakati pa anthu opanda ungwiro. Kuwonjezera pa kukhala wofunitsitsa kumvetsera zolengedwa zake zanzeru, Yehova alinso wofunitsitsa kuvomereza kuti pachitike zinthu zina pamene mfundo zolungama za makhalidwe abwino sizikuwombana ndi zochitikazo. Monga momwe lagwiritsidwira ntchito m’Baibulo, liwu lakuti “kulolera” kwenikweni limatanthauza “kuvomereza.” Khalidwe limenelinso limadziŵikitsa nzeru za Mulungu. Yakobo 3:17 amati: ‘Nzeru yochokera kumwamba imakhala . . . yaulere [“yololera,” NW].’ Kodi Yehova wanzeru zonseyo ndi wololera mu lingaliro lotani? Njira imodzi ndi yakuti iye amasintha mogwirizana ndi zochitika. Kumbukirani kuti dzina lake lenilenilo limatiphunzitsa kuti Yehova amadzichititsa kukhala chilichonse chimene chikufunika kuti akwaniritse zolinga zake. (Eksodo 3:14) Kodi zimenezi sizikusonyeza mzimu wosintha malingana ndi zochitikazo ndiponso wololera?
14, 15. Kodi masomphenya a Ezekieli a galeta lakumwamba la Yehova amatiphunzitsanji za gulu lakumwamba la Yehova, ndipo limasiyana motani ndi mabungwe adziko lapansi?
14 M’Baibulo muli ndime ina yochititsa chidwi imene imatithandiza kumvetsetsako pang’ono mmene Yehova amasinthira mogwirizana ndi zochitika. Mneneri Ezekieli anaona masomphenya a gulu lakumwamba la Yehova la zolengedwa zauzimu. Anaona galeta lalikulu mochititsa mantha, “galimoto” la Yehova lomwe Iye amaliyendetsa nthaŵi zonse. Kuyenda kwake ndiko kunali kochititsa chidwi kwambiri. Mawiro ake akuluakuluwo anali ndi mbali zinayi ndiponso anali ndi maso paliponse moti anali kuona kulikonse komanso mwadzidzidzi anali kusintha mbali yoloŵera, popanda kuima ngakhale kutembenuka. Ndipotu galeta lalikulu limeneli silinali kuyenda moguguzika monga chigalimoto chachikulu cha anthu chokanika kuyenda. Linali kuyenda pa liŵiro ngati la mphezi ndi kumakhotera kumbali ina lili pa liŵiro lomwelo! (Ezekieli 1:1, 14-28) Inde, gulu la Yehova, mofanana ndi Wolamulira Wamkulu wamphamvuyonse amene amaliyendetsa, limasintha kwambiri mogwirizana ndi zimene zikuchitika. Limachitapo kanthu pa zochitika zimene zimasinthasintha ndiponso pa zofunika zazikulu zofunika kusamalira zimene nazonso zimasinthasintha.
15 Anthu angangoyeserako chabe kutsanzira kusinthasintha koteroko. Komabe, kaŵirikaŵiri anthu limodzi ndi mabungwe awo amaumirira chinthu chimodzimodzi m’malo mosintha malinga n’zimene zikuchitika, amauma mtima m’malo movomereza zinazake kuti zichitike. Mwachitsanzo: Sitima yonyamula mafuta kapena yonyamula katundu ingakhale yochititsa chidwi chifukwa cha kukula kwake ndi mphamvu zake. Koma kodi sitima yoteroyo ingachitenji patagwa zamwadzidzidzi? Ngati panjanji patagwera chinthu sitima ya katundu ikubwera, sizingatheke kuti sitimayo ikhotere kumbali. Imavutikanso kuti iime mwadzidzidzi. Sitima yonyamula katundu wambiri zedi ingayendebe itamanga mabuleki kwa mtunda woposa kilomita imodzi isanaime! N’chimodzimodzi ndi sitima ya mafuta. Ikhoza kuyendabe mtunda wa makilomita eyiti koma atazimitsa injini zake. Ngakhale injini zake ataziika mu giya yobwerera m’mbuyo, sitima ya mafuta ingapitebe kutsogolo kwa makilomita atatu, isanayambe kubwerera m’mbuyo! N’zofanana ndi mabungwe a anthu omwe amaumirira chinthu chimodzimodzi ndiponso si ololera. Kaŵirikaŵiri anthu chifukwa cha kunyada amakana kusintha kuti agwirizane ndi zimene zikufunika komanso zimene zikuchitika. Kuumirira pa chinthu chimodzi kotereku kwawonongetsa ndalama za mabungwe ena ndipo kwagwetsa ngakhale maboma amene. (Miyambo 16:18) Ndifetu osangalala kwambiri kuti Yehova ndiponso gulu lake ndi osiyana kwambiri ndi mabungwe ngati amenewo!
Mmene Yehova Alili Wololera
16. Kodi Yehova anasonyeza motani kulolera pa zomwe anali kuchita ndi Loti asanawononge Sodomu ndi Gomora?
16 Talingaliraninso za kuwonongeka kwa Sodomu ndi Gomora. Mngelo wa Yehova anapatsa Loti ndi banja lake malangizo omveka bwino akuti: “Thaŵira kuphiri.” Komabe izi sizinamusangalatse Loti moti anakana nati: “Iyayitu, mfumu.” Loti anali wotsimikiza kuti ngati atathaŵira kumapiriko akafa, choncho anachonderera kuti amulole iye ndi banja lake kuthaŵira ku mudzi wina wapafupi wotchedwa Zoari. Koma pajatu Yehova anafuna kuwononganso mudzi umenewo. Ndiponso, panalibe zifukwa zenizeni zoti Loti achitire mantha. Yehova akanathadi kupulumutsa Loti kumapiriko! Komabe, Yehova anavomereza zimene Loti anachonderera ndipo sanawononge Zoari. “Taona, ndikuvomereza iwe pamenepanso,” mngeloyo anamuuza motero Loti. (Genesis 19:17-22) Kodi Yehova sanalolere pamenepa?
17, 18. Pa zimene anachita ndi anthu a ku Nineve, kodi Yehova anasonyeza motani kuti ndi wololera?
17 Yehova amachitaponso kanthu munthu akalapa moona mtima. Amachita zinthu zachifundo ndi zoyenera nthaŵi zonse. Taonani zimene zinachitika mneneri Yona atatumidwa ku mzinda woipa ndi wachiwawa wa Nineve. Pamene Yona anali kuyenda m’misewu ya Nineve, anali kulengeza uthenga wouziridwa wosavuta, wakuti: Mzinda wamphamvuwo uwonongedwa pakatha masiku 40. Komabe, zinthu zinasintha kwabasi. Anthu a ku Nineve analapa.—Yona, chaputala 3.
18 Tingaphunzire zambiri poyerekeza mmene Yehova anachitira ndi mmene anachitira Yona zinthu zitasintha chomwechi. Pachochitikachi, Yehova anasintha mogwirizana ndi zochitikazo; anadzichititsa kukhala Wokhululukira machimo m’malo mokhala munthu “wankhondo.” * (Eksodo 15:3) Koma Yona sanathe kusintha ndipo analibe chifundo. M’malo mokhala wololera monga Yehova, iye anachita mofanana ndi sitima yonyamula katundu ija kapena yonyamula mafuta imene tinatchula ijanso. Anali atalengeza chiwonongeko, choncho iwo anayenera kuwonongeka basi! Komabe, moleza mtima Yehova anaphunzitsa mneneri wake wosaleza mtimayu phunziro losaiwalika la kukhala wololera ndi wachifundo.—Yona, chaputala 4.
19. (a) N’chifukwa chiyani tingakhale otsimikiza kuti Yehova ndi wololera pa zimene amatiyembekeza kuchita? (b) Kodi Miyambo 19:17 ikusonyeza motani kuti Yehova ndi Mbuye ‘wabwino ndi wololera’ ndiponso wodzichepetsa kwambiri?
19 Pomaliza, Yehova ndi wololera m’zimene amatiyembekezera kuchita. Mfumu Davide anati: “Adziŵa mapangidwe athu; akumbukira kuti ife ndife fumbi.” (Salmo 103:14) Yehova amamvetsa bwino zimene sitingathe kuchita ndiponso kupanda ungwiro kwathu kuposa mmene eni akefe timachitira. Satiyembekeza kuchita zimene sitingathe kuchita. Baibulo limasiyanitsa anthu amene ali ambuye “abwino ndi aulere [“ololera,” NW]” ndi aja amene ali “aukali.” (1 Petro 2:18) Kodi Yehova ndi Mbuye wotani? Taonani zimene Miyambo 19:17 imanena: “Wochitira waumphawi chifundo abwereka Yehova.” Ndithudi, ndi mbuye wabwino ndi wololera yekha amene angamazindikire kalikonse kamene mwachifundo ena akuchitira aumphaŵi. Kuposa pamenepo, lembali likupereka malingaliro akuti Mlengi wa chilengedwe chonse amadziona kuti afunika kuchitira zabwino anthu wamba amene amachita zachifundo zimenezo! Kumeneku ndi kudzichepetsa kwabasi.
20. Kodi n’chiyani chikutsimikizira kuti Yehova amamva ndi kuyankha mapemphero athu?
20 Lerolinonso Yehova amachita ndi atumiki ake mofatsa ndi mololera chomwecho. Pamene tikupemphera ndi chikhulupiriro, iye amatimvera. Ndipo ngakhale kuti satumiza angelo opereka mauthenga kukalankhula nafe, tisalingalire kuti iye sayankha mapemphero athu. Kumbukirani kuti pamene mtumwi Paulo anapempha okhulupirira anzake kuti ‘amupempherere’ kuti amasulidwe m’ndende, ananenanso kuti: “Kuti kubwera kwanga kwa inu kufulumidwe.” (Ahebri 13:18, 19) Motero mapemphero athu akhoza kuchititsa Yehova kuchita zinthu zimene mwina sakanazichita motero!—Yakobo 5:16.
21. Kodi sitiyenera kulingalira chiyani pa kudzichepetsa kwa Yehova, koma m’malo mwake, tiyenera kuzindikira chiyani?
21 Eya, Yehova posonyeza kudzichepetsa mwa kukhala wofatsa, wofunitsitsa kumvetsera, woleza mtima, ndi wololera sindiye kuti amanyalanyaza mfundo zake zachikhalidwe zolungama. Atsogoleri a Matchalitchi Achikristu angaganize kuti ndi wololera pokanda m’makutu mwa nkhosa zawo mwa kusukulutsa miyezo ya makhalidwe ya Yehova. (2 Timoteo 4:3) Koma chizoloŵezi cha anthu chovomereza zinthu n’cholinga chofuna kuyanjana ndi ena, sindiko kulolera kumene Mulungu amachita. Yehova ndi woyera; miyezo yake yolungama sadzaiipitsa konse. (Levitiko 11:44) Motero tiyeni tizikonda kulolera kwa Yehova chifukwa cha zimene kumatanthauza, umboni wakuti ndi wodzichepetsa. Kodi simukusangalala kwambiri poganiza kuti Yehova Mulungu, Munthu wanzeru kwambiri m’chilengedwe chonse, alinso wodzichepetsa kwambiri? Ndi chinthutu chokondweretsa kwambiri kuyandikana ndi Mulungu wochititsa mantha koma yemwe ali wofatsa, woleza mtima, ndi wololera ameneyu!
^ ndime 3 Alembi akale, kapena kuti Asoferimu, anasintha vesili kuti lizimveka kuti Yeremiya, osati, Yehova, ndiye amene anali kuŵerama. Mwachionekere iwo ankaganiza kuti n’kosayenera kunena kuti Mulungu angachite chinthu chodzichepetsa chimenecho. Chotsatira chake n’chakuti mabaibulo ambiri amaphonya mfundo imene ili mu vesi losangalatsa limeneli. Komabe, Baibulo la The New English Bible limanena molondola kuti Yeremiya anali kuuza Mulungu kuti: “Kumbukirani, O kumbukirani, ndi kundiŵeramira ine.”
^ ndime 7 Mabaibulo ena amati “kudzichepetsa kumene kumabwera ndi nzeru” ndiponso “kudekha kumene kumadziŵikitsa nzeru.”
^ ndime 12 N’zochititsa chidwi kuona kuti Baibulo limasiyanitsa kuleza mtima ndi kudzikuza. (Mlaliki 7:8) Kuleza mtima kwa Yehova kumatipatsa umboni winanso wakuti ndi wodzichepetsa.—2 Petro 3:9.
^ ndime 18 Pa Salmo 86:5, Yehova akunenedwa kuti ndi “wabwino, ndi wokhululukira.” Pamene Salmo limeneli linatembenuzidwira mu Chigiriki, mawu akuti “wokhululukira” anawatembenuza kuti e·pi·ei·kes′, kapena kuti “wololera.”


text:
Kumasula kusala ndichakudya cha poison
شنبه ۲۰ تیر ۱۳۹۴ | 105 views
Kumasula kusala ndichakudya cha poison
( 0 Votes )
- Kulongosola
- Gulu la zinthu: Nkhani
- Owona: 1
Kumasula kusala ndichakudya cha poison
Nkhani ikuti anthu ambiri agulu la Isil (Daish) amwalira ndichakudya chothira poison chomwe adamasulira nacho kusala kwawo.
Gululi limalanga munthu yemwe angakhale ndichikaikiro paza kumasula kusala kwake popereka 80 dollars ndiponso ozionetsera nthawi yomasula pomunyonga.
Newspepala ya Al sumariyyah yalemba kuti anthu okwana 145 agululi adapatsidwa chakudya chothiridwa poison ndipo okwana 45 adamwalira.
Izi zikuchitika pambuyo poti anthuwa adapha anthu ambiri adera la Musil ndipo anthu ena pofuna kubwezera ndiye adawathirira chakudya poison.
Kwachaka tsopano Isil ikulamulira dera la Musil ndi madera ena ozungulira ilo, iwo akhala akuvutitsa anthu aderali ndipo yense okaikira zakumasula kwake amamulipilitsa ndalama zokwana 80 dollars ndipo omasula mozionetsera amalamulidwa kuti anyongedwe.
Gululi lakhala likukakamiza anthu amuderali kuti ayenera kutsatira iwo.


text:
CHECHEWA ( Nyanja ) LANGUAGE
Native to : ZAMBIA | MALAWI | MOZAMBIQUE | MALAWI
Click on The BLUE Panel To Open or Close The UDHR
CHECHEWA ( Nyanja ) Universal Declaration Of Human Rights
CHECHEWA Universal Declaration Of Human Rights
Chikalata Cha Mgwirizano Chofotokoza Za Ufulu Wa Chibadwidwe Wa Munthu Aliyense
Chidavomerezedwa ndi kulengezedwa ndi msonkhano waukulu mu mfundo 217A (III) ya pa 10th December, 1948.
Mau Otsogolera
Popeza kuzindikira kuti kudzilemekeza ndi kufanana kwa anthu pa chibadwidwe ndiwo maziko aufulu, chilungamo ndi mtendere pa dziko lapansi,
Popeza kusalabadira ndi kunyoza ufulu wa munthu kwachititsa mchitidwe wa nkhaza womwe wakhumudwitsa chikumbumtima cha anthu, ndipo kukhazikitsa kwa dziko m'mene anthu adzasangalale ndi kulankhula za kukhosi ndiponso kukhulupilira mopanda mantha ndi kusowa kwalengezedwa ngati chinthu cha mtengo wapatali chimene anthu wamba amalakalaka.
Popeza nkofunikira ngati munthu saumilizidwa kutero, ngati chinthu chamapeto, kugaukira ulamuliro wankhanza ndi kuponderezedwa, kuti ufulu wa munthu utetezedwe ndi malamulo,
Popeza nkofunikira kupititsa mtsogolo ubale wa pakati pa maiko,
Popeza anthu a mu bungwe la mgwirizano wa maiko (United Nations) m'chikalata chawo (Charter of United Nations) anatsikimikizira chikhulupiliro chawo mu ufulu wa munthu ndi kusasiyanitsa pakati pa mwamuna ndi mkazi ndiponso atsimikiza kupititsa mtsogolo chikhalidwe cha anthu ndi umoyo wao,
Popeza maiko mgwirizano alonjeza kukwaniritsa mogwirizana ndi bungwe la mgwirizano wa maiko (United Nations) kupititsa mtsogolo kulemekeza ndi kutsatira malamulo a ufulu wa munthu,
Popeza kumvetsetsa ufulu umenewu nkofunika kwambiri kuti lonjezo limeneli likwaniritsidwe,
Choncho, tsopano,
Msonkhano, Waukulu,
ukulengeza malamulo omwe ali m'chikalata cha mgwirizano chofotokoza za ufulu wa chibadwidwe wa munthu aliyense ngati muyeso wa chikwaniritso kwa anthu onse ndi maiko onse, pachifukwa ichi aliyense ndi bungwe lililonse m'dziko, poganizira za chikalatchi, lidzayesetsa pophunzitsa, maphunziro ndi njira zina zotsogola kupititsa mtsogolo kulemekeza ufulu wachibadwidwe ndi ufulu wina m'dziko kudzanso pakati pa maiko, poonetsetsa kuti mfundozi zikuzindikiridwa ndiponso kutsatidwa pakati pa anthu ndi maiko a mu mgwirizano ndi anthu a m'madera amene maikowo akulamulira.
Ndime 1
Anthu onse amabadwa aufulu ndiponso ofanana mu ulemu ndi ufulu wao. Iwowa ndi wodalitsidwa ndi mphamvu zoganiza ndi chikumbumtima ndipo achitirane wina ndi mnzake mwaubale.
Ndime 2
Aliyense ali ndi ufulu wa chibadwidwe ndi ufulu wina omwe walembedwa m'chikalata chino, mosasiyanitsa m'mjira iliyonse monga mtundu, maonekedwe a khungu, mwamuna kapena mkazi, chiyankhulo, chipembedzo, ndale kapena maganizo ena, dziko lochokera kapena chikhalidwe, katundu ndi chuma, kubadwa kapena m'mene munthu alili.
Poonjezerapo pasakhale kusiyanitsa poganizira ndale, malamulo kapena m'mene dziko kapena dera lomwe munthu akuchokera lilili, kaya ndi loima palokha, lodalira ena, losadzidalira, kapena lomwe likupingidwa m'njira zina.
Ndime 3
Aliyense ali ndi ufulu kukhala ndi moyo, mtendere ndi chitetezo chathupi.
Ndime 4
Palibe munthu amene adzasungidwe mu ukapolo kapena mwaukapolo; ukapolo ndi malonda a akapolo adzathetsedwa m'njira zonse.
Ndime 5
Palibe amene adzachitiridwe nkhaza kapena kuzunzidwa kapena kupatsidwa chilango monyozedwa.
Ndime 6
Aliyense ali ndi ufulu kuzindikiridwa ngati munthu kulikonse pamaso pa lumulo.
Ndime 7
Aliyense ndi ofanana pamaso pa lamulo ndipo ali oyenera kutetezedwa mosasiyanitsa ndi lamulo. Aliyense ali oyenera kutetezedwa ku tsankho la mtundu uliwonse lomwe likututsa chikalata chino kudzanso kuyambitsa tsankho lililonse la mtundu wotere.
Ndime 8
Aliyense ali ndi ufulu wolandira chithanzizo chokwanira ndi bwalo la milandu lodalirika pa zochita zophwanya ufulu wa munthu womwe waperekedwa kwa iye ndi malamulo a dziko.
Ndime 9
Palibe amene adzamangidwe, kusungidwa osazengedwa mlandu kapena kuumirizidwa kuchoka m'dziko lake mosatsatira lamulo.
Ndime 10
Aliyense ali ndi ufulu womveredwa mosasiyanitsa ndi bwalo la milandu loyima palokha ndipo losakondera, poganizira ufulu wa munthu ndi udindo wake ndiponso mlandu uliwonse womukhudza.
Ndime 11
-
Aliyense wozengedwa mlandu asaganiziridwe kuti ndi wolankwira lamulo ndipo asam'zenge mlandu potsatira malamulo ena amene ali ovomerezeka m'dzikomo kapena pakati pa maiko, koma omwe pa nthawi yolakwirayo sanali ovomerezeka.
-
Chimodzimodzinso chilango chokhwima kuposa chomwe chidalipo panthawi yolakwira lamuloyo chisaperekedwe.
Ndime 12
Palibe amene adzasokonezedwe chinsinsi chake, banja lake, kwawo, kapena makalata ake, kapena zochitika zina zoyenera pa ulemu ndi mbiri yake. Aliyense ali ndi ufulu kutetezedwa ndi lamulo ngati zoterezi zichitika.
Ndime 13
-
Aliyense ali ndi ufulu kuyenda ndi kukhala m'kati mwamalire a dziko lililonse.
-
Aliyense ali ndi ufulu kuchoka m'dziko lililonse kuonjezerapo lake, ndiponso kubwerera ku dziko lake.
Ndime 14
-
Aliyense ali ndi ufulu kupeza mpumulo ndi kusangalala m'maiko ena m'mene angatetezedwe ku nkhaza.
-
Ufuluwu sungagwiritsidwe ntchito pa mlandu umene sukukhudza ndale, kapena mchitidwe omwe sugwirizana ndi zolinga ndi mfundo za bungwe la mgwirizano wa maiko (United Nations).
Ndime 15
-
Aliyense ali ndi ufulu kukhala ndi mtundu.
-
Palibe amene adzalandidwe mtundu wake kapena kuletsedwa kusintha mtundu wake mosatsatira malamulo.
Ndime 16
-
Amuna ndi akazi okhwima m'maganizo ndi mu msinkhu, mosaganizira mtundu, maonkedwe a khungu kapena chipembedzo, ali ndi ufulu kukwatira kapena kukwatiwa ndi kuyamba banja. Iwowa ali ndi ufulu, ofanana pankhani za ukwati, pomwe ali mbanja kudzanso pothetsa banja.
-
Ukwati udzamangidwa pokhapokha ngati anthu ofuna kumanga banjawo avomereza mosakakamizidwa.
-
Banja ndi lofunika kwambiri pachikhalidwe cha anthu choncho n'kofunika kuti lipatsidwe chitetezo ndi dziko.
Ndime 17
-
Aliyense ali ndi ufulu kukhala ndi katundu kapena chuma payekha kapena mogwirizana ndi ena.
-
Palibe amene adzalandidwa katundu kapena chuma mosatsatira malamulo.
Ndime 18
Aliyense ali ndi ufulu wamaganizo, chikumbumtima ndi chipembedzo; ufuluwu ukhudzanso ufulu wotha kusintha chipembedzo kapena chikhulupiliro, ndi mtendere, kaya payekha kapena mogwirizana ndi ena, pagulu kapena mwachinsinsi, kuonetsa chipembedzo kapena chikhulupiliro pophunzitsa, kuchita, kupembedza ndi kutsatira chipembedzocho.
Ndime 19
Aliyense ali ndi ufulu kuganiza ndi kulankhula, zakukhosi, ufuluwu ukukhudzanso kukhala ndi maganizo popanda chopinga ndiponso kufufuza, kulandira ndi kufalitsa mauthenga ndi maganizo a mtundu uliwonse kudzera pa wailesi kapena njira ina iliyonse popanda malire.
Ndime 20
-
Aliyense ali ndi ufulu kulowa bungwe lililonse ndi kusonkhana mwamtendere.
-
Pasakhale munthu aliyense amene angakakamizidwe kulowa bungwe lililonse.
Ndime 21
-
Aliyense ali ndi ufulu kutenga nawo mbali pa kayendetsedwe ka dziko lake, mwa iye mwini kapena kudzera mwa nthumwi yosankhidwa mosaumirizidwa.
-
Aliyense ali ndi ufulu wofanana pofuna ntchito zoyendetsedwa ndi boma m'dziko lake.
-
Chifuniro cha anthu ndicho chikhale magwero a mphamvu za boma; chifunirochi chidzaonetsedwa pochita chisankho choona kawirikawiri chomwe chidzakhale cha aliyense ndiponso chosakondera, ndipo chidzakhala cha chinsinsi kapena cha njira ina iliyonse yofanana ndi iyi.
Ndime 22
Aliyense, monga m'modzi wa gulu la anthu, ali ndi ufulu kulandira chithandizo kuchokera ku boma ndipo adzakwaniritsa izi, kudzera m'mphamvu za dziko, ndi mgwirizano ndi maiko ena ndiponso motsatira kayendetsedwe ndi kapezedwe ka chuma ka dziko lililonse, chithandizo cha chuma, zofunikira pa moyo ndi chikhalidwe chake zomwe ndi mbali ya ulemu wake ndipo n'zofunika pa kakulidwe ka umunthu wake.
Ndime 23
-
Aliyense ali ndi ufulu kugwira ntchito, kusankha ntchito yomwe akufuna, kukhala ndi zoyenereza pa ntchito, ndiponso kutetezedwa ku ulova.
-
Aliyense, mopanda tsankho, ali ndi ufulu kulandira malipiro ofanana pa ntchito yofanana.
-
Aliyense amene akugwira ntchito ali ndi ufulu kulandira malipiro oyenera otha kumupatsa iye ndi banja lake moyo wodzilemekeza ndiponso, ngati n'kofunika, apeze njira zina zodzitetezera pa umoyo wake.
-
Aliyense ali ndi ufulu kukhazikitsa kapena kulowa mabungwe a anthu ogwira ntchito pofuna kuteteza zomupindulira zake.
Ndime 24
Aliyense ali ndi ufulu kupuma ndi kupeza msangulutso kuonjezerapo kukhala ndi maola ogwilira ntchito oyenera ndiponso tchuthi cholipilidwa nthawi ndi nthawi.
Ndime 25
-
Aliyense ali ndi ufulu kukhala ndi moyo wathanzi payekha kapena ndi banja lake, kuonjezerapo kukhala ndi chakudya, zovala, nyumba ndi chithandizo cha mankhwala ndi zina zofunikla pa umunthu wake, ndiponso ufulu wa chitetezo ngati iye sali pa ntchito, akudwala, walumala, wafedwa, wakalamba, kapena akusowa zofunika pa moyo wake pa zifukwa zimene iye sangathe kuchitapo kanthu.
-
Umayi ndi umwana uyenera kuthandizidwa ndi kusamalidwa mwapadera. Ana onse obadwa m'banja lozindikirika mwalamulo kapena losazindikirika adzatetezedwa umoyo wao mofanana.
Ndime 26
-
Aliyense ali ndi ufulu kuphunzira. Maphunziro akhale aulele makamaka ku pulaimale. Maphunziro a pulaimale akhale oumiliza. Maphunziro a zaluso ndi ena akhale opezeka ndipo maphunziro apamwamba a m'makoleji akhale opezeka kwa aliyense mofanana ndi nzeru zake.
-
Maphunziro adzalinga kutukula umunthu, kulimbitsa ndi kulemekeza ufulu wa chibadwidwe wa munthu ndi ufulu wina ofunika. Adzapititsa mtsogolo kumvetsa, kulemekeza maganizo a anthu ena, ubale wa maiko, mtundu, kapena magulu a zipembedzo, ndipo adzapititsa mtsogolo ntchito za bungwe la mgwirizano wa maiko (United Nations) posungitsa bata.
-
Makolo ali ndi ufulu woyamba kusankha mtundu wa maphunziro amene akufunira ana awo.
Ndime 27
-
Aliyense ali ndi ufulu kutenga nawo mbali pa zachikhalidwe cha anthu, kusangalala ndi zaluso ndiponso kugawana za sayansi ndi phindu lake.
-
Aliyense ali ndi ufulu kutetezeredwa zomupindulira zonse zomwe zili zotsatira za ntchito ya sayansi, zolembalemba, kapena zaluso zina zomwe iye ndi mlembi wake.
Ndime 28
Aliyense ali oyenera kukhala bata ndi mtendere pa zomuthandiza pa moyo wake m'dziko lake ndi m'maiko mwina momwe ufulu wa chibadwidwe ndi ufulu wina walembedwa m'chikalata chino ungakwaniritsidwe kwathunthu.
Ndime 29
- Aliyense payekha ali ndi udindo kwa anthu ena amene akukhala nawo popeza ndi mwaiwo m'mene angathe kukwaniritsa umunthu wake kwathunthu momasuka.
- Pokwaniritsa ufulu wake wachibadwidwe ndi ufulu wina, aliyense adzakhala ndi malire pokhapokha malamulo atero ndi cholinga chokwaniritsa kuzindikira ndi kulemekeza ufulu wachibadwidwe ndi ufulu wina wa ena ndiponso kukwaniritsa chilungamo, bata ndi kukhala bwino kwa anthu m'dziko lokomera anthu onse.
- Ufulu wa chibadwidwewu ndi ufulu wina usagwiritsidwe ntchito mosagwirizana ndi zolinga ndi mfundo za bungwe la mgwirizano wa maiko (United Nations).
Ndime 30
Palibe chilichonse m'chikalata chino chomwe chingatanthauziridwe kuti dziko lililonse, gulu kapena munthu aliyense ali ndi ufulu kuchita chinthu ndi cholinga choononga ufulu wachibadwidwe ndi ufulu wina omwe wakhazikitsidwa m'chikalatachi.
CHECHEWA ( Nyanja ) LANGUAGE
Chewa, also known as Nyanja, is a language of the Bantu language family. The gender prefix chi- is used for languages,[3] so the language is also known as Chichewa and Chinyanja (spelled Cinyanja in Zambia), and locally Nyasa in Mozambique.
Chewa is the national language of Malawi. It is also one of the seven official African languages of Zambia, where it is spoken mostly in the Eastern Province. It is also spoken in Mozambique, especially in the provinces of Tete and Niassa, as well as in Zimbabwe where, according to some estimates, it ranks as the third-most widely used local language, after Shona and Northern Ndebele. It was one of the 55 languages featured on the Voyager.
TOWN NYANJA
An urban variety of Nyanja, sometimes called Town Nyanja, is the lingua franca of the Zambian capital Lusaka and is widely spoken as a second language throughout Zambia. This is a distinctive Nyanja dialect with some features of Nsenga, although the language also incorporates large numbers of English-derived words, as well as showing influence from other Zambian languages such asBemba. Town Nyanja has no official status, and the presence of large numbers of loanwords and colloquial expressions has given rise to the misconception that it is an unstructured mixture of languages or a form of slang.
The fact that the standard Nyanja used in schools differs dramatically from the variety actually spoken in Lusaka has been identified as a barrier to the acquisition of literacy among Zambian children.[4] iSchool.zm, which develops online educational content in Zambian languages, has begun making 'Lusaka Nyanja' available as a separate language of instruction after finding that schoolchildren in Lusaka do not understand standard Nyanja.
HISTORY
Chinyanja has its origin in the Eastern Province of Zambia from the 15th century to the 18th century. The language remained dominant despite the breakup of the empire and theNguni invasions and was adopted by Christian missionaries at the beginning of the colonial period.
In Zambia, Chewa is spoken by other peoples like the Ngoni and the Kunda, so a more neutral name, Chinyanja "(language) of the lake" (referring to Lake Malawi), is used instead of Chewa.
The first grammar, A grammar of the Chinyanja language as spoken at Lake Nyasa with Chinyanja–English and English–Chinyanja vocabulary, was written by Alexander in 1880 and partial translations of the Bible were made at the end of 19th century. Further early grammars and vocabularies include A vocabulary of English–Chinyanja and Chinyanja–English: as spoken at Likoma, Lake Nyasa[5] and A grammar of Chinyanja, a language spoken in British Central Africa, on and near the shores of Lake Nyasa,[6] by George Henry (1891). The whole Bible was translated by William Percival Johnson and published as Buku Lopatulika ndilo Mau a Mulungu in 1912.
A strong historical link of the Nyanja, Bemba and Yao people to the Shona Empire, who can point their earlier origins to Mashonaland, proves linguistically evident today. The ancient Shonas who temporarily dwelt in Malambo, a place in the DRC, eventually shifted into northern Zambia, and then south and east into the highlands of Malawi.
SAMPLE PHRASES
Credits : wikipedia.org
Credits : wikipedia.org | ohchr.org


text:
Watitumizira nkhaniyi wati mtsikana wina m’deralo anapalana ubwenzi ndi anyamata awiri omwe samadziwana. Ubwenzi wa mtsikana ndi anyamatawo unayaka moto ndipo mmodzi mwa anyamatawo kuwalira anzake ponena kuti iye amadziwa kusankha kotero kuti ali pa ubwenzi ndi mtsikana wakuti-wakuti. Nkhaniyi inakampeza mnyamata winayo koma amasowa kuti amufunsa bwanji m’nzakeyo kamba koti samakhulupilira nkhaniyi chifukwa mtsikanayo ali ndi khalidwe lopusitsa. Koma tsiku lina anyamatawo anakakomana ku nyumba kwa mtsikanayo ndipo aliyense anali wodabwa kuona m’nzake. Mmodzi mwa anyamatawo anafunsa mzake yemwe amachita matamayo paza mtsikanayo ndipo awiriwo sanamvane kotero kuti anayamba kuponyerana zibakera. Ndipo m’modzi mwa anyamatawo amaponya zibakera zomwe zimafikira winayo monga matalala mpaka kumuchotsa m’nzakeyo mano anai. Pakadali pano anthu mderalo akuwaseka anyamatawo kamba kokunthana polimbirana mkazi yemwe onsewo samukwatira.
Mtsikana wina ayenda zamadulira ku Lilongwe
Mtsikana wina wa zaka pafupifupi twenty ku Phili la Njuzi m’boma la Lilongwe akuyenda zamadulira. Yemwe watumiza nkhaniyi wati mderalo muli mtsikana wina yemwe wateketsa mitima ya amuna ambiri malinga ndi mavalidwe komanso kuti akafunsira amuna. Mtsikanayo yemwe ndi wophunzira pa sukulu ina amavala zovala zazifupi komanso zothina kwambiri. Makolo komanso aphunzitsi ake omwe alephere kumulangiza poti mtsikanayo amati ndu ufulu wake kutero kuthinitsako. Ndipo iye akapeza mwamuna yemwe ndiwopeza saumila mau ndipo amaumilira mwamunayo mpaka atavomela. Ndipo masiku apitawo mtsikanayo anafunsira mphunzitsi wapa sukulu ina yemwenso ndi okwatira ndipo ali ndi ana akulu akulu ofanana msinkhu ndi mtsikanayo. Apo mphunzitsiyo anangoti laponda la mphawi. Koma ubwenziwo utafumbira mpheketsera inamufika ku banja la phunzitisiyo. Kubeba kwa ubwenzi wa anthu awiriwo kunachittsa kuti mkuluyo ayambe kulephere kutumikira banja lake monga momwe amachitira kale. Izi zinachititsa kuti banja la mkuluyo liyambe kuvutika kwambiri. Koma ana amphunzitsiyo atatopa ndi nkhani anangoti pasavute iwo athana ndi mtsikanayo. Ndipo dzana dzanali anawo pamodzi ndi mai awo adakatuwitsa mtsikana ndizibakera pofuna kumuphunzitsa kuipa kochita chibwenzi ndi tate awo. Anthu mderalo ayamika anawo kamba kophunzintsa mtsikanayo mwambo popeza aka sikoyamba kuti mtsikanayo asokoneza banja mderalo. M’mbuyomu mtsikanayo adatsokonezanso banja la mkulu wina wa zamalonda mderalo. Pakadali pano mtsikakanayo sakutuluka mnyumba kamba kamantha poti mkazi wamphunzitsiyo wanenetsa kuti athana naye.
Athawa kuotcha tchipisi
Mkulu wina wathawa kuotcha tchipisi pa sitolo zakwa Mbuye-Dziko kwa Kalumo m’boma la Ntchisi. Nkhaniyi ikuti pasitolozo pali mwamuna wina yemwe wakhala akuchita geni yootcha tchipisi ndipo anali wotchuka kwambiri kamba amagulitsa bwino tchipisicho ndipo amalandiranso makasitomala ake bwino. Ndipo mmodzi mwa makasitomala ake anali mtsikana wina yemwe nthawi zambiri amakhala ali pamalopo kugula tchipisicho ndipo nthawi zina amakongola mosavuta. Koma paja chizolowezi cha nankholowa chifumbulutsa mbatata mkulu watchipisiyo ngakhale ali pa banja anadyerera maso pa mtsikanayo. Apo ubwenzi unayamba pakati pa awiriwo. Chibwenzicho chitafumbira mkuluyo anayamba kumafika kwao kwa mtsikanayo ngakhale masana. Tsono tsabata yatha mai amtsikanayo adamwalira ndipo ataika maliro pakhomopo padatsala agogo wina komanso mtsikanayo. Ndipo dzana laliwisili mkuluyo anafika pasiwapo ngati akudzakhuza koma nkuti panthawiyo gogoyo atachoka ndipo panali bwenzi lakeyo basi. Apo awiriwo adayamba kuchita zadama mnyumbamo pamalo omwe adagonekapo thupi lamalemu mai amtsikanayo. Koma awiriwo ali mchikondi gogo uja adangoti balamanthu kulowa mnyumbamo. Gogoyo sanachitire mwina koma kulira ngati kwagwa maliro atapeza awiriwo ali mchikondi. Mosakhalitsa anthu anali ngati fumbi pasiwapo ndipo anayamba kuwowoza awiriwo. Nkhaniyo ataitengera kwa nyakwawa ya mderalo mkuluyo waulura kuti amachita zadamazo pamalo omwe panagona chitandacho pofuna kukhwimila geni yake ya tchipisi atatenga zitsamba zina kwa ng’anga ina ku Mozambique. Ndipo nyakwawa yederalo yalamula mkuluyo kulipira chindapusa cha 1- thousand 5 hundred kwacha. Pakdali pano mkuluyo sakuoneka pamalo ake otchela tchipisi.
Mnyamata wamajumbo apenga
Mnyamata wina wogulitsa majumbo kwa Chidothe kwa Mulumbe m’boma la Zomba wapenga. Nkhaniyi ikuti mnyamatayo kwa zaka zambiri wakhala akuchita geni yogulitsa majumbo koma geniyo siimayenda. Apo iye adaganiza zokapempha zitsamba kwa n’ganga ina mderalo. Izi zinachitikadi ndipo wazisambayo adamuuza mnyamatayo kuti chizimba chake ayenera kugona ndi mchemwali wake. Mnyamatayo atafika kwao adayamba kuvutitsa mchemwali wakeyo yemwe ndi wa zaka zisanu. Koma mtsikanayo anadabwa ndi nkhaniyo ndipo adaulula nkhaniyo kwa mikoko yogona pa mudzipo. Apo mikoko yogonayo inakonza kuti imufunse mnyamatayo za nkhaniyo koma iye atadzindikira kuti madzi achita katondo wathawa pamudzipo. Koma anthu ena mderalo akuti dzulo amuona mnyamatayo pa sitolo zina mderalo akuyenda opanda kabudula komanso kutola zam’bini zomwe zikutanthauza kuti mnyamatayo wapenga poti walephera kukwanilitsa zizimba.


text:
Kodi mungakonde kuwerenga nkhaniyi mu %%?
Baibulo la pa Intaneti | BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
18 Ndiyeno Davide atangomaliza kulankhula ndi Sauli, Yonatani+ anagwirizana kwambiri+ ndi Davide, moti anayamba kukonda Davide ngati mmene anali kudzikondera yekha.+
2 Tsiku limenelo Sauli anatenga Davide, ndipo sanamulole kubwerera kunyumba ya bambo ake.+
3 Yonatani ndi Davide anachita pangano,+ chifukwa Yonatani anali kukonda Davide ngati mmene anali kudzikondera.+
4 Pamenepo Yonatani anavula malaya ake akunja odula manja ndi kupatsa Davide. Anam’patsanso zovala zina ngakhalenso lupanga, uta ndi lamba wake.
5 Choncho Davide anayamba kupita kunkhondo. Kulikonse kumene Sauli wamutumiza anali kuchita zinthu mwanzeru,+ moti Sauli anamuika kukhala woyang’anira asilikali.+ Zimenezi zinasangalatsa anthu onse komanso atumiki a Sauli.
6 Ndiyeno zimene zinachitika n’zakuti, pamene asilikali anali kubwerera, Davide atakantha Mfilisiti uja, akazi anayamba kutuluka m’mizinda yonse ya Isiraeli akuimba nyimbo+ ndi kuvina. Iwo anali kupita kukachingamira mfumu Sauli mosangalala,+ akuimba maseche+ komanso choimbira cha zingwe zitatu.
7 Akazi amene anali kusangalalawo anali kuimba molandizana mawu kuti:
“Sauli wakantha adani ake masauzande,
Ndipo Davide wakantha masauzande makumimakumi.”+
8 Sauli atamva zimenezi anakwiya kwambiri+ ndipo mawu amenewa anamuipira, moti anayamba kuganiza kuti: “Davide amupatsa masauzande makumimakumi, koma ine angondipatsa masauzande okha. Ndiye kuti kwangotsala kum’patsa ufumuwu basi!”+
9 Kuyambira tsiku limenelo, Sauli anayamba kuyang’ana Davide ndi diso loipa.+
10 Tsiku lotsatira,+ mzimu woipa wochokera kwa Mulungu unayamba kugwira ntchito pa Sauli,+ moti anayamba kuchita zinthu ngati mneneri+ m’nyumba mwake. Pa nthawiyi, Davide anali kuimba nyimbo+ ngati kale ndipo Sauli anali ndi mkondo m’manja mwake.+
11 Ndiyeno Sauli anaponya mkondo uja+ ndi kunena kuti: “Ndilasa Davide ndi kumukhomerera kukhoma ndi mkondowu!”+ Koma Davide anamuthawa, ndipo zimenezi zinachitika kawiri konse.+
12 Zitatero, Sauli anachita mantha+ ndi Davide chifukwa Yehova anali ndi Davideyo,+ koma Sauliyo anali atam’chokera.+
13 Chotero Sauli anachotsa Davide kuti asamakhale naye pafupi,+ ndipo anamuika kukhala mtsogoleri wa gulu la asilikali 1,000, moti Davide anali kutsogolera asilikali amenewo.+
14 Davide anali kuchita zinthu mwanzeru+ nthawi zonse m’njira zake zonse, ndipo Yehova anali naye.+
15 Sauli nayenso anali kuona kuti Davide akuchita zinthu mwanzeru,+ moti anali kuchita naye mantha.
16 Anthu onse a mu Isiraeli ndi Yuda anali kum’konda Davide, chifukwa iye anali kuwatsogolera.
17 Ndiyeno Sauli anauza Davide kuti: “Mwana wanga wamkazi wamkulu Merabu+ alipo. Ndidzakupatsa ameneyu kuti akhale mkazi wako.+ Koma iwe undisonyeze kulimba mtima kwako ndi kumenya nkhondo za Yehova.”+ Mumtima mwake Sauli anati: “Ndisamuphe ndine ndi dzanja langa, koma amuphe ndi Afilisiti.”+
18 Koma Davide anayankha Sauli kuti: “Ndine yani ine, ndipo abale anga, anthu a m’banja la bambo anga ndani mu Isiraeli monse muno kuti ndikhale mkamwini wa mfumu?”+
19 Ndiyeno itafika nthawi yopereka Merabu mwana wamkazi wa Sauli kwa Davide, anali atam’pereka kale kwa Adiriyeli+ Mmeholati+ kuti akhale mkazi wake.
20 Tsopano Mikala+ mwana wamkazi wa Sauli anali kukonda Davide, ndipo anthu anauza Sauli zimenezi. Sauli atamva nkhani imeneyi anasangalala.
21 Chotero Sauli anati: “Ndidzam’patsa Mikala kuti akhale msampha kwa iye,+ ndi kuti Afilisiti amuphe.” Zitatero Sauli anauza Davide kuti: “Lero uchite nane mgwirizano wa ukwati mwa kutenga mmodzi mwa akazi awiriwa.”
22 Kuwonjezera pamenepo, Sauli analamula atumiki ake kuti: “Mukalankhule ndi Davide mwachinsinsi kuti, ‘Mfumutu ikusangalala nawe, ndipo atumiki ake onse akukonda kwambiri. Ndiye chita mgwirizano wa ukwati ndi mfumu.’”
23 Atumiki a Sauli anapita kukauza Davide mawu amenewa, koma Davide anawayankha kuti: “Kodi mukuona ngati ndi nkhani yaing’ono kuchita mgwirizano wa ukwati ndi mfumu, pamene ine ndine munthu wosauka+ ndi wonyozeka?”+
24 Ndiyeno atumikiwo anauza Sauli kuti: “Izi n’zimene Davide anatiyankha.”
25 Pamenepo Sauli anati: “Amuna inu, mukauze Davide kuti, ‘Sikuti mfumu ikufuna ndalama za ukwati,+ koma ikufuna makungu 100 akunsonga + a Afilisiti, kuti ibwezere+ adani ake.’” Koma Sauli anali atakonza chiwembu kuti Davide aphedwe ndi Afilisiti.
26 Choncho atumiki a Sauliwo anauza Davide uthengawo, ndipo Davide anavomera kuchita mgwirizano wa ukwati+ ndi mfumu. Masiku oti apereke makunguwo kwa mfumuyo asanathe,
27 Davide pamodzi ndi asilikali ake ananyamuka, ndipo anakapha+ amuna 200 achifilisiti. Ndiyeno Davide anabwerako atatenga makungu awo a kunsonga,+ ndipo makungu onsewo anawapereka kwa mfumu kuti achite naye mgwirizano wa ukwati. Pamenepo Sauli anapereka Mikala, mwana wake wamkazi, kwa Davide kuti akhale mkazi wake.+
28 Sauli anaona ndi kudziwa kuti Yehova ali ndi Davide.+ Ndipo Mikala, mwana wamkazi wa Sauli, anam’konda kwambiri Davide.+
29 Apanso Sauli anachita mantha kwambiri ndi Davide, moti anali kudana ndi Davide nthawi zonse.+
30 Ndiyeno akalonga+ a Afilisiti akatuluka kudzamenya nkhondo, Davide anali kuchita zinthu mwanzeru kwambiri+ mwa atumiki onse a Sauli, moti dzina la Davide linatchuka kwambiri.+
Patsani ena
Patsani ena
BAIBULO LA DZIKO LATSOPANO LA MALEMBA OPATULIKA
1 Samueli 18
Chichewa
Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UTUMIKI KOMANSO MOYO WATHU WACHIKHRISTU–NDANDANDA YA MISONKHANO November 2016
Zitsanzo za Ulaliki
Zitsanzo za ulaliki wa Nsanja ya Olonda ndiponso mfundo ya m’Baibulo yokhudza ulosi umene ukukwaniritsidwa masiku ano. Gwiritsani ntchito zitsanzozi kuti mupange ulaliki wanuwanu.
CHUMA CHOPEZEKA M’MAWU A MULUNGU
Baibulo Limafotokoza Zimene Mkazi Wabwino Amachita
Kodi Yehova amafuna kuti mkazi wokwatiwa akhale ndi makhalidwe otani?
MOYO WATHU WACHIKHRISTU
“Mwamuna Wake Amadziwika Pazipata”
Mkazi wabwino amachititsa kuti mwamuna wake azilemekezedwa.
CHUMA CHOPEZEKA M’MAWU A MULUNGU
Muzisangalala Chifukwa Chogwira Ntchito Mwakhama
Tikhoza kumasangalala ndi ntchito yathu ngati timaiona moyenera.
MOYO WATHU WACHIKHRISTU
Kodi Tingagwiritse Ntchito Bwanji Buku Lakuti Zimene Baibulo Limaphunzitsa?
Kodi tingagwiritse ntchito bwanji zinthu zimene zili m’buku la Zimene Baibulo limaphunzitsa tikamaphunzira ndi anthu?
CHUMA CHOPEZEKA M’MAWU A MULUNGU
“Kumbukira Mlengi Wako Wamkulu Masiku a Unyamata Wako”
M’chaputala 12 cha Mlaliki muli mawu andakatulo otilimbikitsa kutumikira Mulungu mwakhama tidakali achinyamata.
MOYO WATHU WACHIKHRISTU
Achinyamata Musachedwe Kulowa ‘Pakhomo Lalikulu’
Kodi mungachite utumiki wa nthawi zonse kapena utumiki wina uliwonse?
CHUMA CHOPEZEKA M’MAWU A MULUNGU
Msulami Ndi Chitsanzo Chabwino Kwambiri kwa Atumiki a Yehova
Kodi n’chiyani chinapangitsa kuti Msulami akhale chitsanzo chabwino kwa atumiki a Yehova?


text:
Kodi mungakonde kuwerenga nkhaniyi mu %%?
Baibulo la pa Intaneti | BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
22 “Amuna inu, abale anga+ ndi abambo anga, tsopano mvetserani mawu anga odziteteza+ pamaso panu.”
2 (Atamva kuti akulankhula nawo m’Chiheberi,+ onse anangoti zii osanena kanthu, ndipo iye anati:)
3 “Inetu ndine Myuda,+ wobadwira ku Tariso wa ku Kilikiya,+ koma ndinaphunzitsidwa ndi Gamaliyeli+ mumzinda womwe uno. Anandiphunzitsa kutsatira Chilamulo cha makolo athu mokhwimitsa zinthu kwambiri.+ Ndipo ndinali wodzipereka+ potumikira Mulungu monga mmene nonsenu mulili lero.
4 Ndinazunza otsatira Njira imeneyi mpaka imfa.+ Ndinali kumanga amuna ndi akazi ndi kuwapereka kundende.+
5 Ndipotu mkulu wa ansembe ndi bungwe lonse la akulu+ angandichitire umboni. Kwa amenewa n’kumene ndinapezanso makalata+ opita kwa abale ku Damasiko. Ndinanyamuka kuti ndikagwire okhala kumeneko ndi kuwabweretsa ku Yerusalemu ali omangidwa kuti adzapatsidwe chilango.
6 “Koma ndili m’njira, ndikuyandikira ku Damasiko, dzuwa lili pamutu, mwadzidzidzi kuwala kwakukulu kochokera kumwamba kunangoti ngwee! kuzungulira pamene ine ndinali.+
7 Ndinagwa pansi ndi kumva mawu akuti, ‘Saulo, Saulo, n’chifukwa chiyani ukundizunza?’+
8 Ine ndinayankha kuti, ‘Ndinu ndani, Mbuyanga?’ Ndipo anandiuza kuti, ‘Ndine Yesu Mnazareti, amene iwe ukumuzunza.’+
9 Amuna amene anali nane+ anaonadi kuwalako, koma sanamve mawu a amene anali kulankhula ndi ine.+
10 Pamenepo ndinati, ‘Ndichite chiyani,+ Ambuye?’ Ambuyewo anandiuza kuti, ‘Imirira, pita ukalowe mu Damasiko, ndipo kumeneko ukauzidwa zonse zimene zakonzedwa kuti uchite.’+
11 Koma popeza sindinali kuona chilichonse chifukwa cha ulemerero wa kuwalako, amuna amene ndinali nawo limodzi aja, anandigwira dzanja mpaka kukafika ku Damasiko.+
12 “Tsopano Hananiya, munthu woopa Mulungu malinga ndi Chilamulo, amene anali ndi mbiri yabwino+ pakati pa Ayuda onse okhala kumeneko,
13 anabwera kwa ine. Ataima pafupi nane, anati, ‘M’bale wanga Saulo, yambanso kuona!’+ Nthawi yomweyo ndinakweza maso anga kumuyang’ana.
14 Ndiyeno iye anati, ‘Mulungu wa makolo athu+ wakusankha+ kuti udziwe chifuniro chake, ndi kuti uone+ Wolungamayo+ ndi kumva mawu a pakamwa pake.+
15 Pakuti udzakhala mboni yake kwa anthu onse pa zinthu zimene waona ndi kumva.+
16 Nanga ukuchedweranji? Nyamuka, ubatizidwe+ ndi kusamba+ kuti uchotse machimo ako mwa kuitana pa dzina lake.’+
17 “Koma nditabwerera ku Yerusalemu,+ ndipo pamene ndinali kupemphera m’kachisi, ndinayamba kuona masomphenya.+
18 M’masomphenyawo ndinaona Ambuye akundiuza kuti, ‘Fulumira, tuluka mu Yerusalemu msanga, chifukwa iwo sadzavomereza+ umboni wako wonena za ine.’
19 Ndipo ine ndinanena kuti, ‘Ambuye, iwowo akudziwa bwino kwambiri kuti anthu amene anali kukukhulupirirani ndinali kuwaponya m’ndende+ ndi kuwakwapula m’sunagoge ndi sunagoge.+
20 Komanso pamene magazi a Sitefano+ mboni yanu anali kukhetsedwa, ine ndinali kuonerera ndi kuvomereza zimenezo.+ Ndinenso amene ndinali kuyang’anira malaya akunja a anthu amene anali kumuphawo.’
21 Koma anandiuzabe kuti, ‘Nyamuka, chifukwa ndidzakutumiza kutali kwa anthu a mitundu ina.’”+
22 Iwo anali kumumvetsera mpaka pa mawu amenewa. Kenako anafuula kuti: “Munthu ameneyu asapezekenso padziko lapansi, chifukwa sakuyenera kukhala ndi moyo!”+
23 Koma popeza anali kufuula ndi kuponya malaya awo akunja komanso fumbi m’mwamba,+
24 mkulu wa asilikali analamula kuti alowe naye kumpanda wa asilikali. Iye anati ayenera kumufunsa mafunso kwinaku akumukwapula, kuti adziwe bwino chimene chachititsa kuti anthu amukuwize+ choncho.
25 Koma atamugoneka kuti amukwapule, Paulo anafunsa kapitawo wa asilikali amene anali ataima pamenepo kuti: “Kodi anthu inu, malamulo amakulolani kukwapula munthu amene ndi Mroma,+ mlandu wake usanazengedwe?”
26 Kapitawo wa asilikali uja atamva zimenezi, anapita kwa mkulu wa asilikali ndi kukamuuza kuti: “N’chiyani chimene mukufuna kuchita? Munthu uyutu ndi Mroma.”
27 Pamenepo mkulu wa asilikaliyo anafika pafupi ndi kunena kuti: “Tandiuza, Kodi n’zoona ndiwe Mroma?”+ Iye anati: “Inde.”
28 Mkulu wa asilikaliyo anati: “Ine ndinagula ufulu umenewu wokhala nzika ndi ndalama zambiri.” Paulo anati: “Koma ine wanga ndinachita kubadwa+ nawo.”
29 Nthawi yomweyo amuna amene anafuna kumufufuza mwa kumuzunza aja anachoka n’kumusiya yekha. Nayenso mkulu wa asilikali uja anachita mantha atadziwa kuti ndi Mroma+ ndiponso kuti anamumanga.
30 Tsiku lotsatira, pofunitsitsa kudziwa chenicheni chimene Ayudawo anali kumuimbira mlandu, anamumasula. Atatero analamula ansembe aakulu ndi Khoti lonse Lalikulu la Ayuda kuti asonkhane pamodzi. Ndiyeno anabweretsa Paulo ndi kumuimiritsa pakati pawo.+
Patsani ena
Patsani ena
BAIBULO LA DZIKO LATSOPANO LA MALEMBA OPATULIKA
Machitidwe 22
Chichewa
Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti | BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
6 Onse amene ali m’goli laukapolo, aziona kuti ambuye awo ndi oyenera kuwapatsa ulemu wawo wonse,+ kuti dzina la Mulungu ndi chiphunzitsocho asazinenere zoipa.+
2 Komanso, akapolo amene ambuye awo ndi okhulupirira,+ asamawapeputse+ chifukwa chakuti ndi abale.+ M’malomwake, akhale akapolo odzipereka kwambiri, pakuti amene akupindula ndi utumiki wawo wabwinowo ndi okhulupirira ndiponso okondedwa.
Pitiriza kuwaphunzitsa ndi kuwadandaulira kuti azichita zimenezi.+
3 Ngati munthu akuphunzitsa chiphunzitso china,+ ndipo sakuvomereza mawu olondola,+ mawu a Ambuye wathu Yesu Khristu, ndiponso sakuvomereza chiphunzitso chogwirizana ndi kudzipereka kwathu kwa Mulungu,+
4 munthu ameneyo ndi wodzitukumula ndiponso wonyada,+ ndipo samvetsa kanthu kalikonse.+ M’malomwake, amakonda kukangana ndi anthu ndiponso kutsutsana pa mawu.+ Zimenezi zimayambitsa kaduka,+ mikangano, kunenerana mawu achipongwe,+ ndiponso kuganizirana zoipa.
5 Zimayambitsanso mapokoso achiwawa pa zinthu zazing’ono pakati pa anthu opotoka maganizo+ ndi osadziwa choonadi,+ poganiza kuti kukhala wodzipereka kwa Mulungu ndi njira yopezera phindu.+
6 Ndithudi, kukhala wodzipereka kwa Mulungu+ kumeneko limodzi ndi kukhala wokhutira ndi zimene tili nazo,+ ndi njiradi yopezera phindu lalikulu.+
7 Pakuti sitinabwere ndi kanthu m’dziko, ndipo sitingatulukemo ndi kanthu.+
8 Choncho, pokhala ndi chakudya, zovala ndi pogona, tikhale okhutira ndi zinthu zimenezi.+
9 Komabe, anthu ofunitsitsa kulemera, amagwera m’mayesero+ ndi mumsampha. Iwo amakodwa ndi zilakolako zambiri zowapweteketsa ndiponso amachita zinthu mopanda nzeru.+ Zinthu zimenezi zimawawononga ndi kuwabweretsera mavuto.+
10 Pakuti kukonda+ ndalama ndi muzu+ wa zopweteka za mtundu uliwonse,+ ndipo pokulitsa chikondi chimenechi, ena asocheretsedwa n’kusiya chikhulupiriro ndipo adzibweretsera zopweteka zambiri pathupi lawo.+
11 Koma munthu wa Mulungu iwe, thawa zinthu zimenezi.+ M’malomwake tsatira chilungamo, kudzipereka kwa Mulungu, chikhulupiriro, chikondi, chipiriro, ndi kufatsa.+
12 Menya nkhondo yabwino yosunga chikhulupiriro.+ Gwira mwamphamvu moyo wosatha. Anakuitanira moyo umenewu ndipo unalengeza momveka bwino+ zinthu zokhudzana ndi moyo umenewu pamaso pa mboni zambiri.
13 Pamaso pa Mulungu, amene amasunga zinthu zonse kuti zikhalebe zamoyo, ndi pamaso pa Khristu Yesu, amene anapereka umboni wabwino kwambiri+ pamaso pa Pontiyo Pilato,+ ndikukulamula+
14 kuti usunge lamulolo. Ulisunge uli wopanda banga ndi wopanda chifukwa chokunenezera, kufikira kuonekera+ kwa Ambuye wathu Yesu Khristu.
15 Wachimwemwe ndi Wamphamvu yekhayo,+ iye amene ali Mfumu+ ya olamulira monga mafumu ndi Mbuye+ wa olamulira monga ambuye, adzaonekera pa nthawi zake zoikidwiratu.+
16 Iye yekha ndiye amene ali ndi moyo wosakhoza kufa,+ amene amakhala m’kuwala kosafikirika.+ Palibe munthu ndi mmodzi yemwe amene anamuonapo kapena amene angamuone.+ Iye apatsidwe ulemu+ ndipo mphamvu zake zikhalebe kosatha. Ame.
17 Lamula achuma+ a m’nthawi ino kuti asakhale odzikweza,+ ndiponso kuti asamadalire chuma chosadalirika,+ koma adalire Mulungu, amene amatipatsa mowolowa manja zinthu zonse kuti tisangalale.+
18 Uwalamule kuti azichita zabwino,+ akhale olemera pa ntchito zabwino,+ owolowa manja, okonzeka kugawira ena,+
19 ndiponso asunge+ maziko abwino+ a tsogolo lawo monga chuma, kuti agwire mwamphamvu moyo weniweniwo.+
20 Ndithu Timoteyo, sunga bwino chimene chinaikidwa m’manja mwako.+ Pewa nkhani zopanda pake zimene zimaipitsa zinthu zoyera. Upewenso mitsutso pa zimene ena monama amati ndiye “kudziwa zinthu.”+
21 Pakuti ena apatuka pa chikhulupiriro chifukwa chodzionetsera kuti ndi odziwa zinthu chonchi.+
Kukoma mtima kwakukulu kukhale nanu.
Patsani ena
Patsani ena
BAIBULO LA DZIKO LATSOPANO LA MALEMBA OPATULIKA
1 Timoteyo 6
Chichewa
Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg